SAYA ANGKAT TANGAN MENGAKU SALAH, SAYA DENGAN INI AKUR ANWAR PERLU LUANGKAN MASA JUMPA TUN MAHATHIR

Hari ini saya ingin membuat suatu pengumuman penting – saya dengan ini angkat tangan, mengaku salah dan menarik balik semua penegasan dalam beberapa tulisan kebelakangan ini yang condong agar Anwar Ibrahim tidak melayan keinginan Tun Mahathir Mohamad untuk bertemu dengannya.
Tidak cukup dengan membuat saranan sedemikian, saya turut membuat kesimpulan bahawa sokongan Tun Mahathir tidak diperlukan lagi untuk Presiden PKR itu menjadi Perdana Menteri, malah kerjasama politik yang diingini itu hanyalah untuk menyelamatkan nyawa politik GTA semata-mata.
Setelah menerima pelbagai respon dan reaksi, saya mendapati tulisan-tulisan saya itu agak keterlaluan dan sangat beremosi.
Dengan itu, setelah berfikir panjang, saya merasakan perlu untuk membetulkannya demi masa depan negara ini.
Kenyataan Pengarah Komunikasi Amanah, Khalid Samad yang menyebut pembangkang sepatutnya bekerjasama agar dapat memaksimumkan kekuatan untuk mengalahkan UMNO dan BN, sebenarnya adalah sesuatu yang tepat dan membantu menyedarkan saya.
“Tiada sebab tidak boleh bekerjasama kerana matlamat perjuangan kita adalah sama,” tambahnya.
Lantaran itu, sebagaimana Khalid, saya juga akhirnya tidak faham dengan pendirian PKR dan Anwar yang menolak mentah-mentah untuk bekerjasama, malah bertemu dengan Tun Mahathir.
Saya juga setuju dengan kenyataan Khairuddin Abu Hassan, salah seorang pemimpin GTA yang mengingatkan PH agar jangan bersikap angkuh kerana menolak begitu saja keinginan Tun Mahathir untuk berjumpa itu.
Beliau berkata, semua pihak harus mementingkan agenda untuk menguburkan UMNO/BN buat selama-lamanya kerana pemimpin-pemimpinnya tidak pernah insaf dan masih bersifat kleptokrat.
Yang penting, tambah Khairuddin lagi, biarlah Tun Mahathir bertemu dan berbincang dengan Anwar terlebih dahulu.
Selain itu, saya tidak ketinggalan diberi mesej pesanan ringkas oleh seorang penyokong Tun Mahathir yang berbunyi – jangan terlalu sombong.
Penyokong tersebut menambah lagi, Tun Mahathir ingin berbuat sesuatu yang baik untuk negara melalui tawaran kerjasama yang dihulurkannya kepada Anwar itu.
“Jadi, kenapa harus bersikap terlalu sombong sampai enggan berjumpa?” soalnya lagi.
Di waktu yang sama, banyak pula respon dan reaksi tambahan yang saya terima lebih menjurus kepada mahu terwujudnya kerjasama antara semua parti pembangkang, khususnya antara Anwar dengan Tun Mahathir.
Kata mereka, hanya dengan cara itu saja UMNO/BN dapat dikalahkan.
Lagi pun, apa salahnya Anwar bertemu dahulu dengan Tun Mahathir, demikian kebanyakan respon yang saya terima.
Semua reaksi yang saya baca dan terima itu secara perlahan-lahan telah memberi kesedaran kepada saya daripada keterlanjuran yang jika dibiarkan, mungkin berlarutan sampai bila-bila.
Maka itu, setelah memikir panjang sambil menghirup kopi panas dua tiga cawan dengan tenang, saya akhirnya sedar bahawa saya agak keterlaluan dan semacam anti perpaduan.
Saya ingin membetulkan semua kesilapan sebelum ini dan dengan itu, secara terbuka serta sukarela bersetuju agar Anwar melapangkan sedikit masanya untuk bertemu dengan Tun Mahathir.
Anwar, lupakan segala perasaan yang ada dalam hati, jumpa serta bincanglah elok-elok dengan Tun Mahathir.
Buang yang keruh, ambillah yang jernih.
Tetapi…jumpalah hanya selepas 5 November nanti.
Jangan sesekali meluangkan masa berjumpa Tun Mahathir sebelum 5 November.
Lebih elok lagi jika perjumpaan itu diadakan selepas 19 November nanti, mana tahu ia dapat pula diadakan di Bangunan Perdana Putra atau Sri Perdana, dua tempat yang pernah diduduki oleh Tun Mahathir sebagai Perdana Menteri sebelum ini.
– ShahbudinHusin 24/10/2022.

4.7

16

votes
Article Rating
Kongsikan artikel ini


TANDING DI BAGAN DATUK, SHAMSUL ISKANDAR MAMPU JADI ‘GIANT KILLER’ SEKALI LAGI

Jika tiada perubahan dan semuanya berjalan seperti yang dirancang, calon PH di kerusi Parlimen Bagan Datuk dalam PRU15 pada 19 November depan ialah Shamsul Iskandar Mohd Akin.
Beliau ketika ini adalah Ahli Parlimen Hang Tuah Jaya, Melaka dan bekas Ketua Penerangan PKR.
Lawannya ialah Presiden UMNO, Ahmad Zahid Hamidi yang telah menjadi Ahli Parlimen Bagan Datuk sejak empat penggal lalu.
Ketika dihubungi, Shamsul Iskandar mengesahkan medan pertarungannya pada PRU15 akan datang ialah di Bagan Datuk sebagaimana yang heboh diperkatakan sejak akhir-akhir ini.
Bermakna, selain di Tambun di mana Presiden PKR dan Pengerusi PH, Anwar Ibrahimtelah mengesahkan bertanding di situ untuk berlawan dengan Timbalan Presiden Bersatu, Ahmad Faizal Azumu, satu lagi pertandingan menarik bakal berlaku di Perak.
Jika Anwar daripada Port Dickson datang ke Tambun, Shamsul Iskandar pula daripada Hang Tuah Jaya, Melaka ke Bagan Datuk.
Misinya tentulah tidak lain untuk mengalahkan Presiden UMNO itu yang hanya menang pada PRU14 lalu dengan majoriti 5,073 undi saja.
Sekaligus, dengan dua nama besar setakat ini diturunkan PKR untuk bertanding di Perak, ia membuktikan janji Anwar dan PH untuk meletakkan negeri itu sebagai barisan hadapan bagi dalam perjuangan memenangi PRU15 ini bukanlah main-main.
Perak sudah pasti menjadi tumpuan besar pada PRU15 akan datang nanti.
Ramai yang bertanya, mampukah Shamsul Iskandar yang datang daripada Melaka menewaskan Zahid Hamidi?
Untuk rekod, pada PRU13, Shamsul Iskandar telah berjaya menewaskan bekas Ketua Menteri Melaka, Ali Rustam di kerusi Parlimen Bukit Katil (kini Hang Tuah Jaya) dengan majoriti 5,447 undi.
Pada PRU14 lalu, beliau sekali lagi berjaya menewaskan Ali Rustam, kali dengan majoriti lebih tinggi iaitu 8,640 undi.
Kejayaannya menumbangkan Ali Rustam itu membuatkan beliau digelar sebagai “giant killer” dan selepas PRU14 lali diberikan jawatan Timbalan Menteri Industri Utama.
Rekod Zahid Hamidi pula, pada PRU14 lalu beliau hanya menang dengan majoriti 5,073 undi, meski ketika itu beliau adalah Timbalan Perdana Menteri dan Menteri Dalam Negeri.
Tetapi, pada PRU15 mendatang, Zahid Hamidi bukan saja tiada lagi apa-apa jawatan dalam kerajaan, malah sedang berdepan puluhan kes mahkamah berkaitan rasuah, pecah amanah dan penggubahan wang haram.
Maka dengan itu, tidak mustahil Shamsul Iskandar mampu membuat kejutan menewaskan Zahid Hamidi di Bagan Datuk pula yang bermakna sekali lagi akan menjadi “giant killer”.
Tambahan lagi, dengan kes mahkamah yang sedang dihadapinya, Zahid Hamidi sepatutnya berehat seketika dan tidak bertanding sehingga selesai kes mahkamahnya.
Dengan tidak bertanding lagi, nama UMNO dan BN dapat dihindarkan daripada terkait dengan kes mahkamah yang sedang dihadapinya.
Untuk itu, jika berjaya mengalahkan Zahid Hamidi nanti, Shamsul Iskandar boleh dikira telah berjasa besar kerana turut sama berperanan membersihkan nama baik UMNO daripada terus dikaitkan dengan kekotoran yang disengajakan oleh presidennya sendiri.
Apakah pengundi Bagan Datuk tidak mahu turut menyumbang dalam membersih dan memulihkan nama baik UMNO untuk perjuangan masa depannya?
– ShahbudinHusin 24/10/2022.

4.3

4

votes
Article Rating
Kongsikan artikel ini


“CALON BN AKAN DITAPIS PELBAGAI AGENSI, TERMASUK ADA YANG MUNGKIN KAHWIN DI SIAM”

Calon Barisan Nasional (BN) bagi Pilihan Raya Umum ke-15 (PRU15) perlu menjalani tapisan termasuk dengan jabatan agama sebelum dibenarkan bertanding, kata Perdana Menteri Datuk Seri Ismail Sabri Yaakob.
Beliau berkata saringan dengan jabatan agama yang julung kali diadakan itu bagi memastikan pemilihan calon BN lebih teliti dan mereka tidak terlibat dengan pelbagai isu syariah termasuk pemberian nafkah.
Ismail Sabri yang juga naib presiden Umno berkata pemilihan calon masih dalam proses dan pembentangan “pusingan pertama” telah dibuat oleh pengerusi perhubungan negeri sebelum dibuat kali kedua dalam perjumpaan sekali lagi.
“Kita juga akan ada saringan. Kena buat pemeriksaan antara nama-nama yang dicadangkan itu.
“Kita akan menyemak dengan polis, SPRM (Suruhanyaja Pencegahan Rasuah Malaysia), Jabatan Insolvensi, mungkin kali ini dengan pejabat agama, pejabat kadi pun kita kena semak juga kot ada yang kahwin kat Siam ke.
“Ada yang nafkah anak tak bayar ke, ada penghakiman di Mahkamah Syariah ke, kalau dulu kita tak pernah periksa, kali ini kita lebih terperinci,” kata beliau kepada media selepas menghadiri taklimat khas sempena PRU15 dan Monsun Timur Laut 2022 di Bukit Aman di Kuala lumpur hari ini.
 – Bernama
Sumber –
https://m.malaysiakini.com/news/640968

0

0

votes
Article Rating
Kongsikan artikel ini


ANWAR INGIN TUNJUKKAN USAHA MEMBINA SEMULA NEGARA BUKAN TERHAD KEPADA PEMEGANG JAWATAN PARTI SEMATA-MATA

Presiden PKR, Anwar Ibrahim mengumumkan tujuh individu berprofail tinggi daripada kalangan profesional, agamawan dan bekas pegawai kanan kerajaan sebagai calon atas kouta parti itu untuk mewakili PH pada PRU15 yang akan diadakan 19 November depan.
Pengumuman dibuat dalam sidang media khas di ibu pejabat PKR, petang tadi.
Mereka ialah:-
⁃ Bekas Timbalan Ketua Pengarah Jabatan Perkhidmatan Awam (JPA), Datuk Zainal Azman Abu Seman, yang akan bertanding di Perak.
⁃ Bekas Naib Canselor Universiti Sultan Zainal Abidin (UnisZA), Datuk Dr Hassan Basri Awang Mat Dahan yang akan bertanding di Pahang.
⁃ Pensyarah Kanan Jabatan Parasitologi, Fakulti Perubatan Universiti Malaya (UM) yang juga tokoh profesional kelainan upaya, Dr Noraishah Mydin Abdul Aziz yang akan bertanding di Wilayah Persekutuan.
⁃ Bekas Yang di-Pertua Yayasan Dakwah Islamiah Malaysia yang juga anak bekas Mursyidul Am PAS, Nik Omar Nik Aziz, yang akan bertanding di Perak.
⁃ Bekas Ketua Pegawai Eksekutif Lembaga Zakat Selangor, Saipolyazan Yusop yang akan bertanding di Selangor.
⁃ Bekas Presiden Majlis Belia Malaysia, Jufitri Joha yang akan bertanding di Negeri Sembilan.
⁃ Calon muda berusia 28 tahun yang juga seorang doktor falsafah di Universiti Malaya, Fathin Amelina Fazlie yang akan bertanding di Perlis.
Walaupun nama mereka telah diumumkan sebagai calon, kawasan mana yang ditandingi hanya akan dimaklumkan pada 28 Oktober nanti dalam satu majlis khas yang bakal diadakan di Taman Kosas, Ampang.
Dengan membawa tujuh individu tersebut secara sekaligus sebagai calon untuk mewakili PKR, ini bermakna PH telah membuka lembaran baru dengan memaparkan wajah yang lebih menarik kepada 32 juta rakyat di mana mesejnya ialah asas untuk seseorang itu dipilih sebagai calon tidak lagi terhad kepada orang parti semata-mata.
Mereka yang bertujuh ini akan melengkapkan kepelbagaian kelayakan untuk ditawarkan kepada pengundi, bukan saja untuk menjadi wakil rakyat, bahkan sebagai bakal pemegang jawatan dalam kerajaan, kiranya ditakdirkan PH memenangi PRU15, bagi sama-sama memulih dan membina semula negara ini.
Tidak sebagaimana banyak parti lain yang biasanya dan memang lumrah memilih pemegang jawatan utama dalam parti sebagai calon sehingga sanggup menangguhkan proses pemilihan kerana bimbang berlaku perpecahan, PKR sebaliknya memperlihatkan sikap keterbukaan, tidak jumud dan sedia untuk berkongsi.
Pemilihan tujuh individu berprofail tinggi ini adalah susulan daripada pendekatan PKR sebelum ini yang membuka penyertaan kepada seluruh rakyat Malaysia untuk menawarkan diri sebagai calon mewakili parti itu.
Difahamkan, hampir 2,000 orang telah menghantar nama beserta biodata dan kelayakan masing-masing sebagai tanda minat serta kesediaan mereka menawarkan diri berkhidmat sebagai wakil rakyat.
Dengan itu, adalah diyakini melalui pemilihan tujuh individu berprofail tinggi ini sebagai calon akan merangsang lebih ramai rakyat untuk keluar mengundi dan memilih PH pada hari pengundian 19 November akan datang, terutama daripada kalangan pengundi atas pagar dan tidak berparti.
Ini kerana melalui keterbukaan yang ditunjukkan PKR itu adalah petunjuk bahawa siapa saja rakyat yang berkelayakan serta berkemampuan tidak akan dipinggirkan, malah sentiasa dicari, untuk sama-sama menyumbang untuk negara.
Tidaklah seperti amalan sebelum ini, bertanding dan menjadi calon, baik atas nama parti apa sekali pun, lebih merupakan monopoli pemegang-pemegang jawatan utama dalam parti.
Tiada jawatan dalam parti, usah mimpilah nak merasa jadi calon.
Dengan itu, berebut-rebutlah ramai orang bertanding untuk memenangi jawatan dalam parti semata-mata untuk dipilih sebagai calon, meski kadangkala tiada apa-apa yang istimewa pun kelebihan yang ada, melainkan kerana ada banyak wang yang dimiliki.
Kalau ada pun peluang sesekali terbuka, biasanya hanya seorang dua saja daripada kalangan bukan pemegang jawatan parti yang ditonjolkan sebagai calon dan tidak pernah sehingga tujuh orang sekaligus sebagaimana dilakukan PKR ini.
Jika berjaya menjadi kerajaan, pasti peluang yang sama akan dibuka dengan lebih luas lagi dalam PRU yang seterusnya.
Makanya, pada 19 November nanti, inilah peluang untuk rakyat membuat pilihan yang betul siapa yang sepatutnya jadi kerajaan agar lebih ramai mereka yang bukan pemegang jawatan parti dapat sama-sama memberi sumbangan dan bekerja berganding bahu memulih serta membina semula negara ini.
– ShahbudinHusin 26/10/2022.

4.4

7

votes
Article Rating
Kongsikan artikel ini


WALAU SALING BERSAING MEREBUT KUASA, UMNO DAN PKR MILIKI AGENDA SUCI YANG SAMA

Walaupun UMNO dan PKR melalui laluan nasib yang berbeza pada PRU14 tahun 2018 lalu, kedua-dua parti kini mempunyai satu persamaan yang penting demi masa depan negara ini.
Buat pertama kalinya, UMNO melalui BN telah kalah dan hilang kuasa melalui PRU14, manakala PKR melalui PH pula, juga buat pertama kali, beroleh kuasa dalam pilihan raya yang sama.
Berikutan hilang kuasa itu, sejumlah Ahli Parlimen UMNO telah melompat menjadi “katak” untuk menyertai Bersatu.
Selain ada yang melompat secara individu, yang lain pula melompat secara bergerombolan dengan dketuai Ahli Parlimen Larut, Hamzah Zainuddin.
Tindakan mereka melompat itu adalah kerana dipengaruhi oleh Tun Mahathir Mohamad, Perdana Menteri ketika itu bagi menguatkan Bersatu dan seterusnya untuk memenuhi agenda beliau memungkiri janji penyerahan kuasa kepada Anwar Ibrahim.
Daripada kemasukan gerombolan Hamzah itulah berlakunya pelbagai ketidaktentuan dalam kerajaan, seterusnya Langkah Sheraton dan kemudiannya bermacam perkara lain yang tidak berkesudahan sehingga ke hari ini.
Pokoknya, PRU14 telah menyaksikan UMNO dikhianati oleh pemimpin dan sejumlah Ahli Parlimennya sendiri untuk mereka berada di beranda kuasa setelah BN hilang kuasa, selain bagi menjayakan agenda tamak Tun Mahathir.
Dalam PRU15 akan datang ini, di samping matlamat utama UMNO ialah untuk kembali berkuasa, parti itu juga mahu “membunuh dan menanam” karier politik semua pengkhianat tersebut.
Tidak jauh berbeza dengan UMNO, PKR juga dikhianati oleh sejumlah pemimpinnya selepas PRU14 itu, walaupun PH berjaya merangkul kuasa dan menjadi kerajaan buat pertama kali.
Pengkhianatan yang diketuai oleh Azmin Ali, sama seperti pengkhianatan pemimpin UMNO yang diketuai Hamzah, tujuan utamanya adalah untuk menjayakan agenda mungkir janji Tun Mahathir terhadap Anwar.
Di samping menjayakan agenda tersebut, sebab lain mereka berbuat demikian tentunya ialah kerana tamak kuasa dan mengharapkan laba yang lebih besar jika Anwar berjaya diketepikan.
Tetapi, oleh sebab agenda Tun Mahathir itu tidak menjadi kenyataan, malah beliau sendiri terpelanting daripada jawatannya kerana akhirnya dikhianati oleh kumpulan Hamzah serta Azmin yang memihak kepada Mahiaddin Md Yasin untuk merampas kerusi Perdana Menteri itu, nasib pengkhianat itu kekal tidak menentu sehingga ke hari ini.
Di waktu yang sama, meskipun kumpulan Hamzah dan Azmin terus beroleh kedudukan dalam kerajaan di era Mahiaddin dan Ismail Sabri Yaakob, pengkhianatan mereka tidak pernah diterima dengan baik.
Bukan saja rakyat menolak dan membenci, parti yang mereka khianati juga kekal wujud sehingga sekarang beserta azam yang tidak pernah padam untuk menamatkan karier politik semua yang bercop pengkhianat itu.
PRU15 ini akan menjadi medan untuk UMNO merampas semula semua kerusi yang dibawa lari oleh pengkhianat dan “katak” tersebut.
Begitu juga dengan PKR, PRU15 ini turut menjadi gelanggang untuk mengajar serta mengalahkan “katak”dan pengkhianat yang durjana itu.
Beberapa nama besar PKR sedang disusun untuk berlawan dengan semua pengkhianat tersebut agar mereka itu tidak mampu bernafas lagi dalam politik selepas PRU15 nanti.
Dalam hal ini, di sebalik UMNO dan PKR saling bersaing untuk merebut kuasa dan menjadi kerajaan dengan PKR mempertaruhkan Anwar sebagai calon Perdana Menteri, manakala UMNO meletakkan Ismail Sabri sebagai “poster boynya”, kedua-dua parti sebenarnya memliki agenda suci untuk menamatkan riwayat pengkhianat yang telah membuatkan politik negara jadi kacau bilau sejak 2018 yang lalu.
Siapa yang pengundi mahu pilih sebagai kerajaan selepas PRU15 ini terserah kepada kebijaksanaan dan penilaian mata hati masing-masing, namun dalam konteks menolak semua pengkhianat tersebut, rakyat mesti bersatu hati dan tidak membenarkan biar seorang pun daripada mereka itu terus kekal sebagai Ahli Parlimen lagi.
Kalau pengkhianat tidak “dimatikan” melalui PRU15, politik negara ini akan terus kotor dan dikotorkan oleh mereka.
– ShahbudinHusin 26/10/2022.

5

4

votes
Article Rating
Kongsikan artikel ini


MB PAHANG TEKAD PASTIKAN PAS KALAH SEMUA KERUSI DUN

Pengerusi Umno dan Barisan Nasional (BN) Pahang, Wan Rosdy Wan Ismail bertekad memastikan PAS tewas lapan kerusi dewan undangan negeri (DUN) yang dimenangi parti itu pada pilihan raya umum lalu.
Wan Rosdy berkata, PAS sanggup ‘kehilangan’ lambang perjuangan mereka apabila menyertai gabungan Perikatan Nasional (PN).
“Dulu bersama dengan kita, sekarang lambang dia dah takde, takde dah lambang itu nak bertanding, dah jadi Perikatan Nasional.

“Yang ini pun tuan-puan, kita pastikan mereka ada lapan kerusi (DUN) sekarang, kita pastikan mereka pun tidak ada kerusi di negeri Pahang, insya-Allah,” katanya ketika berucap pada program Solidariti Kestabilan dan Kemakmuran BN Pahang di Bera, hari ini.
Program itu dihadiri Presiden Umno Dr Ahmad Zahid Hamidi dan naib presiden Umno yang juga perdana menteri sementara, Ismail Sabri Yaakob.

Umno dan PAS Pahang menandatangani perjanjian persefahaman Muafakat Nasional pada April 2021, susulan perjanjian di peringkat pusat sebelum itu.

Bagaimanapun, hubungan antara pimpinan kedua parti mula bermasalah awal tahun ini apabila kerajaan Pahang menghentikan pengagihan peruntukan kepada ahli dewan undangan negeri (Adun) daripada PAS.

Selepas pilihan raya umum ke-14 (PRU14) PAS mempunyai lapan kerusi DUN dimenangi Pesuruhjaya PAS Pahang Rosli Abdul Jabar (Tanjung Lumpur), Andansura Rabu (Beserah), Tarmizi Yahya (Panching), Mohd Sufian Abdul Jalil (Luit), Mujiburahman Ishak (Chenor), Shahril Azman Abdul Halim (Jengka), Mohd Zakhwan Ahmad Badardin (Tahan) dan Zuridan Daud (Damak).
Wan Rosdy turut menyatakan keyakinan Umno dan BN Pahang boleh memenangi sekurang-kurangnya 30 kerusi DUN dalam PRU15 pada 19 November ini.
Sumber –
https://m.malaysiakini.com/news/641311

0

0

votes
Article Rating
Kongsikan artikel ini


MB SELANGOR DI GOMBAK, NURUL IZZAH DI AMPANG – JANGAN TUKAR-TUKAR LAGI!!

Sementara memenangi sebanyak mungkin kerusi Parlimen dan menyingkirkan pengkhianat merupakan teras perjuangan utama yang ingin dicapai PKR dalam PRU15 ini, parti itu nampaknya belum memuktamadkan lagi calonnya untuk bertanding di Gombak dan juga Ampang.
Gombak dan Ampang yang sebelum ini dimenangi oleh Azmin Ali dan Zuraida Kamaruddin atas tiket PKR adalah dua kerusi pengkhianat yang wajib dirampas semula oleh PKR atas nama maruah dan untuk memastikan laluan membentuk kerajaan menjadi kenyataan.
Sepatutnya, sesuai dengan pengumuman Anwar Ibrahim tidak lama sebelum ini bahawa PKR akan meletakkan pemimpin utamanya sebagai calon di kerusi-kerusi pengkhianat, siapa calon parti itu untuk berhadapan dengan Azmin dan Zuraida tidak langsung menjadi masalah, apa lagi lewat dimuktamadkan.
Memuktamadkan lebih awal siapa calon di Gombak dan Ampang adalah pendekatan paling baik untuk menuju ke arah kemenangan berbanding masih tiada ketentuan seperti sekarang.
Lihatlah bagaimana kesan positif tindakan meletakkan Anwar lebih awal sebagai calon di Tambun yang diumumkan sejak seminggu lalu.
Dalam hal ini, seharusnya Menteri Besar Selangor, Amirudin Saari telah pun diumumkan secara muktamad tanpa sebarang keraguan lagi sebagai calon PKR di Gombak untuk berhadapan dengan Azmin.
Kedudukannya sebagai ketua kerajaan negeri adalah paling mantap untuk berhadapan dengan Azmin yang merupakan seorang menteri di peringkat pusat.
Tidak sepatutnya, beliau di peringkat ini masih disebut sebagai “hampir pasti” untuk dinamakan sebagai calon di kerusi tersebut.
Lebih tidak patut bila mana masih ada dua nama sama ada Nurul Izzah Anwar atau Rodziah Ismail dalam pertimbangam PKR untuk diletakkan sebagai calon di Ampang bagi berhadapan dengan Zuraida.
PKR sepatutnya sedar bahawa untuk berhadapan dengan Zuraida, calon pilihan mestilah seorang “heavyweight” yang ada aura serta disukai rakyat seperti Nurul Izzah.
Rekodnya pernah menumbangkan dua menteri di Lembah Pantai, Shahrizat Jalil dan Raja Nong Chik Raja Zainal Abidin sebelum ini adalah nilai tambah yang lebih memungkinkan seorang lagi menteri seperti Zuraida mampu dikalahkannya.
Meletakkan Rodziah, seorang Exco Kerajaan Negeri Selangor, malah kalah dalam pertandingan jawatan Ketua Wanita PKR, sebagai calon di Ampang, tidak ubah seperti memberi kemenangan percuma kepada Zuraida.
Rodziah tidak cukup kekuatan serta aura untuk berlawan dengan Zuraida, malah dikhabarkan beliau tidak mendapat dokongan sepenuhnya daripada jentera parti di Ampang sendiri.
Berbanding Nurul Izzah, bukan saja seluruh jentera parti di Ampang sangat berharap kehadirannya dan sedia bekerja keras untuknya, tinjauan rambang dalam pelbagai lapisan rakyat atas pagar juga amat mengalu-alukan kehadirannya.
Selain itu, kerusi Permatang Pauh yang diwakili Nurul Izzah sekarang adalah kerusi paling selamat yang boleh diserahkan kepada siapa saja calon lain untuk menggantikannya.
Gombak dan Ampang pula adalah dua kerusi kritikal yang mesti dimenangi oleh PKR pada 19 November nanti, bukan saja untuk memastikan kejayaan PH membentuk kerajaan menjadi kenyataan, malah untuk menyingkirkan pengkhianat yang telah mendurjanai parti.
Untuk memungkinkan hasrat itu dapat dicapai, tiada lain calon paling sesuai melainkan Amirudin dan Nurul Izzah.
Maka, diingatkan kepada Anwar dan PKR – jangan tukar-tukar lagi!!
Kalau tidak, bersedialah menerima kekalahan dan hasrat ke Putrajaya juga mungkin tak kesampaian.
– ShahbudinHusin 27/10/2022.

3.9

11

votes
Article Rating
Kongsikan artikel ini


RUU355 – PAS DIDEDAHKAN TELAH BERBOHONG

Saya ada terbaca satu tulisan yang menyatakan bahawa RU355 tidak sempat dibentangkan kerana parlimen sudah bubar sedangkan RUU berkenaan sudah siap.
Lalu diceritakan bahawa pada 26 Ogos 2022, Jemaah Menteri telah bersetuju secara prinsip dengan cadangan penggubalan RUU355. Draf RUU355 juga telah disemak dan diluluskan oleh Bahagian Gubalan, Jabatan Peguam Negara pada 7 Oktober 2022. Cuma tinggal nak bentang saja dakwa tulisan itu.
Benarkah RUU ini hanya selangkah saja lagi? Atau ianya hanya alasan kerana sudah 3 tahun Pas dalam Kerajaan tapi masih gagalkan melaksanakan janji mereka?
Mari kita lihat proses bagaimana satu-satu RUU itu boleh mrnjadi undang-undang.
1.. Menteri berkaitan merangka dasar.
2. Menteri menyediakan usul rang undang-undang dan dihantar ke Jabatan Peguam Negara, berbincang dengan Perbendaharaan dan kementerian berkaitan.
3. Draf rang undang-undang disediakan oleh Jabatan Peguam Negara.
4. Draf dibawa ke Majlis Kebangsaan Bagi Agama Islam (MKI) untuk kelulusan.
5. Draf diangkat kepada Majlis Raja-Raja utk perkenan Tuanku Raja-Raja Melayu.
6. Draf dibawa semula ke kabinet.
7. Draf akan beratur masuk Aturan Urusan Mesyuarat (AUM) Dewan Rakyat.
8. Bacaan Kali PERTAMA – Notis pemberitahuan tentang usul kepada Setiausaha Dewan Rakyat & Dewan Negara. Menteri membaca tajuk.
9. Bacaan Kali KEDUA – rang undang-undang dibahaskan di Dewan Rakyat:
– Meneliti kepentingan dan kesan usul kepada rakyat
– Menteri menjelaskan sebarang persoalan
– Membuat undian sama ada menerima atau menolak undang-undang oleh Dewan Rakyat
10. Peringkat jawatankuasa
– meneliti setiap fasa, jadual dan panduan secara terperinci
– membuat pindaan yang sesuai
7. Bacaan Kali KETIGA – dibaca di Dewan Rakyat dan Dewan Negara
– dihantar untuk kelulusan
– mendapat undian majoriti untuk diluluskan sebagai akta
8. Diperkenan oleh YDPA dalam tempoh 30 hari jika tidak diperkenan, rang undang-undang tetap akan menjadi undang-undang mengikut Perkara 66 Fasa 4.
9. Warta kerajaan ; dicatatkan sebagai rang undang-undang sah dgn kuasa Parlimen. Dinyatakan tarikh penguatkuasaan untuk diamalkan.
Melihat kepada aliran di atas, jelaslah bahawa Pas baru saja berada di tangga ke 3. Masih jauh lagi. Bukan hanya selangkah saja.
3 tahun jadi kerajaan. Satu hal pun tak selesai.
Hisham Fauzi
Mantan Pegawai Tugas-Tugas Khas (Parlimen)
Menteri di Jabatan Perdana Menteri

4.5

2

votes
Article Rating
Kongsikan artikel ini


SELEPAS ANWAR DAN MAHIADDIN SAMA2 TOLAK MAHATHIR, KINI HANYA ADA JALAN MATI DI DEPAN GTA

Walaupun hari penamaan calon ada kira-kira seminggu lagi, cubaan Tun Mahathir Mohamad mencari rakan kerjasama bagi GTA nampaknya terus menemui jalan buntu.
Jika sebelum ini PH dan Anwar Ibrahim dengan tegas menolak pelawaan bekerjasama yang dihulurkan Tun Mahathir dengan mengatakan lebih baik beliau bertemu rakyat daripada berjumpa dengan bekas Perdana Menteri itu, semalam PN dan Mahiaddin Md Yasin juga mengambil keputusan yang sama.
Pengerusi PN itu berkata, pihaknya telah mengambil keputusan untuk menghadapi PRU15 dengan parti komponen sedia ada saja.
“Tak ada langsung perbincangan (dengan GTA)… kita putuskan untuk meneruskan atas inisiatif gabungan sedia ada semata-mata.
“Bukan tak nak bekerjasama tetapi kita putuskan untuk buat apa yang kita telah susun sejak awal.
“Masing-masing akan teruskan dengan agenda PN, bukan PN Plus dan sebagainya,” kata Mahiaddin selepas mempengerusikan mesyuarat Majlis Presiden PN.
Respon Mahiaddin itu adalah berikutan kenyataan Tun Mahathir yang menyebut GTA dan PN telah memulakan rundingan bagi membentuk kerjasama bagi menghadapi PRU15 akan datang.
Kenyataan Tun Mahathir yang muncul semalam itu adalah selepas hasrat beliau untuk bekerjasama dengan PH hanya mendapat reaksi dingin daripada Anwar, meskipun ada beberapa penganalisa dan ahli akademik tidak henti-henti menyarankan perlunya kerjasama itu diwujudkan.
Ada maklumat memberitahu, sebenarnya tiada sama sekali sebarang pertemuan, apa lagi rundingan, antara pemimpin PN dengan Tun Mahathir sebagaimana yang dinyatakan bekas Perdana Menteri itu.
Kata maklumat itu lagi, pemimpin PN hanya pernah bertemu dengan Tun Mahathir kira-kira empat bulan yang lalu, tetapi tidak langsung membincangkan soal kerjasama dengan GTA, jauh sekali berunding tentang pembahagian kerusi.
Pertemuan tersebut adalah dalam pengetahuan Mahiaddin selaku Pengerusi PN dan sekadar untuk menghormati Tun Mahathir yang menyatakan keinginan bertemu melalui seseorang yang dihantar khusus bagi tujuan tersebut, tambah maklumat itu lagi.
Bermakna sekarang, dengan penegasan Mahiaddin semalam, adalah jelas dan muktamad bahawa PN tidak akan bekerjasama dengan GTA serta dengan mana-mana pihak yang lain.
Lagi pula, soal pembahagian kerusi antara parti-parti dalam PN sudah pun selesai dan tiada ruang lagi untuk pihak luar berunding berkenaan dengannya.
Dalam hal ini, keputusan Mahiaddin menolak untuk bekerjasama dengan GTA adalah keputusan yang wajar, tepat serta bijak.
Sama seperti Anwar yang lebih dulu menolak GTA dan keputusan itu menyebabkan banyak pihak memuji pendiriannya, Mahiaddin juga sebenarnya layak diberi pujian atas ketegasannya itu.
Ini kerana, Tun Mahathir adalah toksik yang seharusnya dijauhi, bukannya didekati, selain kedudukannya tidak lagi relevan untuk dibuat kawan.
Tambahan pula, hasrat bekerjasama yang ditawarkan oleh Tun Mahathir tidak memberi apa-apa nilai tambah, baik kepada PH mahu pun PN, sebaliknya hanya untuk GTA menumpang kekuatan dua gabungan itu bagi memastikan nyawa politiknya tidak mati di tengah jalan.
Kini, dengan PH atau PN tidak mahu berkawan dengan Tun Mahathir, yang ada di depannya hanyalah jalan mati, kecuali laluan menuju ke “pusara kematian” semakin terbentang luas buat GTA selepas saja hari pengundian 19 November nanti. –
ShahbudinHusin 28/10/2022.

4.1

13

votes
Article Rating
Kongsikan artikel ini


SELEPAS DIKECEWAKAN PH DAN PN, APA KATA MAHATHIR CARI UMNO PULA UNTUK BEKERJASAMA?

Kecewa benar Tun Mahathir Mohamad nampaknya bila keinginannya untuk bekerjasama dengan PN ditolak mentah-mentah oleh Mahiaddin Md Yasin.
Sedangkan, Tun Mahathir dipetik sebagai berkata, beliau sanggup melupakan perbuatan khianat Mahiaddin terhadapnya bagi membolehkan GTA dan PN bekerjasama menghadapi PRU15 akan datang.
“Kita fikir takpalah kalau pun dia (pernah) tikam belakang (saya) kerana demi bangsa, negara, agama kita, kita sanggup rendahkan diri nak bersama.
“Walaupun dia buat khianat kepada saya, saya boleh lupakan perkara itu.
“Tetapi bila kita cuba nak kerjasama dengan Mahiaddin tetapi dia jawab dia tak nak kerjasama dengan siapa pun – bukan main sombong,” kata bekas Perdana Menteri itu ketika berucap pada Program Rapat Umum GTA Kedah, di Alor Setar malam tadi.
Beliau yang juga Pengerusi GTA mendakwa, keengganan Mahiaddin bekerjasama itu adalah disebabkan yakin PN boleh memenangi PRU15 tanpa perlu bersama dengan mana-mana pihak dan kerana Pengerusi PN itu masih berminat untuk menjadi Perdana Menteri buat kali kedua.
Sebelum penolakan Mahiaddin ini, Anwar lebih awal menolak hasrat dan keinginan Tun Mahathir untuk membawa GTA bekerjasama dengan PH.
Malah, menurut Anwar, tiada keperluan untuk beliau bertemu dengan Tun Mahathir bagi tujuan itu kerana lebih berfaedah baginya berjumpa dengan rakyat pada ketika ini.
Makna kata, malang sungguh perjalanan politik Tun Mahathir bersama GTA dan Pejuang yang dipimpinnya sekarang kerana dua blok utama pencabar BN secara terbuka menolak bekerjasama dengannya.
Maka, apa yang Tun Mahathir perlu lakukan seterusnya?
Oleh kerana PH dan PN sudah menolak untuk bekerjsama dan kalau bergerak sendirian pula tidak mungkin beliau mampu membawa GTA menang walau satu kerusi pun, tiada pilihan lain yang boleh Tun Mahathir lakukan melainkan harus memilih UMNO dan BN sebagai rakan kerjasamanya.
Kalau dengan PH, Tun sanggup menjilat ludah sendiri dan dengan PN pula sanggup melupakan pengkhianatan Mahiaddin, kenapa tidak dengan UMNO dan BN?
Malah jika sebelum PRU14 lalu, Tun Mahathir juga sanggup mencari Anwar hingga ke mahkamah, tentulah tidak mustahil beliau juga boleh tiba-tiba sampai ke WTC untuk mencari Ahmad Zahid Hamidi.
Lagi pun, hanya UMNO dan BN saja pilihan yang tinggal untuk diajak bekerjasama bagi mengelakkan GTA hilang nyawa dalam politik negara.
Tanpa bekerjasama dengan sesiapa, habislah GTA jawabnya, bahkan Langkawi pun mungkin tak mampu dimenangi juga.
Belum terlambat lagi, carilah UMNO dengan segera sebelum tarikh 5 November tiba.
Mana tahu, tiba-tiba UMNO pun turut sedang mencari rakan kerjasama.
– ShahbudinHusin 29/10/2022.

4.1

10

votes
Article Rating
Kongsikan artikel ini


SENARAI PENUH CALON2 PKR DI SEMENANJUNG

Berikut adalah senarai calon-calon PKR untuk kerusi Parlimen di Semenanjung sebagaimana diumumkan malam tadi.
1. Johor P140 Segamat – Yuneswaran Ramaraj
2. Johor P141 Sekijang – Dr Zaliha Mustapha
3. Johor P143 Pagoh – Iskandar Shah Abd Rahman
4. Johor P144 Ledang – Syed Ibrahim Syed Noh
5. Johor P150 Batu Pahat – Onn Abu Bakar
6. Johor P151 Simpang Renggam – Maszlee Malek
7. Johor P155 Tenggara – Zuraidah Zainab Mohd Zain
8. Johor P158 Tebrau – Jimmy Puah
9. Johor P159 Pasir Gudang – Hassan Karim
10. Johor P160 Johor Bahru – Akmal Nasrullah Mohd Nasir
11. Johor P164 Pontian – Mohd Sayfaul Ariffin Abdul Karim
12. Melaka P136 Tangga Batu – Rusnah Aluai
13. Melaka P137 Hang Tuah Jaya – Adam Adli Abd Halim
14. Negeri Sembilan P129 Kuala Pilah – Ustaz Noor Azman
15. Negeri Sembilan P131 Rembau – Jufitri Joha
16. Negeri Sembilan P132 Port Dickson – Aminuddin Harun
17. Selangor P093 Sungai Besar – Saipolyazan Mat Yusop
18. Selangor P094 Hulu Selangor – Dr Sathia Prakash Nadarajan
19. Selangor P097 Selayang – William Leong
20. Selangor P098 Gombak – Amirudin Shari
21. Selangor P099 Ampang – Rodziah Ismail
22. Selangor P100 Pandan – Rafizi Ramli
23. Selangor P104 Subang – Wong Chen
24. Selangor P105 Petaling Jaya – Lee Chean Chung
25. Selangor P107 Sungai Buloh – Ramanan Ramakrishnan
26. Selangor P109 Kapar – Abdullah Sani Abdul Hamid
27. Selangor P112 Kuala Langat – G Manivannan
28. Wilayah Persekutuan P115 Batu – P Prabakaran
29. Wilayah Persekutuan P116 Wangsa Maju – Zahir Hassan
30. Wilayah Persekutuan P118 Setiawangsa – Nik Nazmi Nik Ahmad
31. Wilayah Persekutuan P121 Lembah Pantai – Ahmad Fahmi Mohamed Fadzil
32. Wilayah Persekutuan P124 Bandar Tun Razak – Dr Wan Azizah Wan Ismail
33. Wilayah Persekutuan P125 Putrajaya – Dr Noraishah Mydin Abdul Aziz
34. Perak P055 Lenggong – Jurey Latiff Mohd Rosli
35. Perak P058 Bagan Serai – Siti Aishah Shaik Ismail
36. Perak P061 Padang Rengas – Muhammad Kamil Abdul Munim
37. Perak P063 Tambun – Anwar Ibrahim
38. Perak P071 Gopeng – Tan Kar Hing
39. Perak P073 Pasir Salak – Nik Omar Nik Abdul Aziz
40. Perak P075 Bagan Datuk – Shamsul Iskandar @ Yusre Mohd Akin
41. Perak P077 Tanjong Malim – Chang Lih Kang
42. Pulau Pinang P044 Permatang Pauh – Nurul Izzah Anwar
43. Pulau Pinang P047 Nibong Tebal – Fadhlina Sidek
44. Pulau Pinang P052 Bayan Baru – Sim Tze Tzin
45. Pulau Pinang P053 Balik Pulau – Mohamad Bakhtiar Wan Chik
46. Kedah P005 Jerlun – Mohamed Fadzil  Mohd Ali
47. Kedah P006 Kubang Pasu – Mohd Aizuddin Ariffin
48. Kedah P009 Alor Setar – Simon Ooi
49. Kedah P010 Kuala Kedah – Azman Ismail
50. Kedah P011 Pendang – Zulkifly  Mohamad
51. Kedah P014 Merbok – Nor Azrina Surip
52. Kedah P015 Sungai Petani – Mohammed Taufiq Johari
53. Kedah P017 Padang Serai – M Karupaiya
54. Kedah P018 Kulim Bandar Baharu – Saifuddin Nasution Ismail
55. Perlis P003 Arau – Fathin Amelina Fazlie
56. Perlis P002 Kangar – Noor Amin Ahmad
57. Kelantan P022 Pasir Mas – Husam Musa
58. Kelantan P025 Bachok – Nor Azmiza  Mamat
59. Kelantan P026 Ketereh – Rahimi L Muhamud
60. Kelantan P027 Tanah Merah – Mohamad Suparadi Md Noor
61. Kelantan P029 Machang – Dr Rosli Allani Abdull Kadir
62. Kelantan P032 Gua Musang – Asharun Uji
63. Terengganu P034 Setiu – Mohamad Ngah
64. Terengganu P038 Hulu Terengganu – Alias Ismail
65. Terengganu P039 Dungun – Mohasdjone @ Mohd Johari Mohamad
66. Terengganu P040 Kemaman – Hasuni Sudin
67. Pahang P081 Jerantut – Dr Hassan Basri Awang Mat Dahan
68. Pahang P082 Indera Mahkota – Zuraidi Ismail
69. Pahang P083 Kuantan – Fuziah Salleh
70. Pahang P085 Pekan – Mohd Naim Zainal Abidin
71. Pahang P090 Bera – Abas Awang
72. Pahang P091 Rompin – Erman Shah Jaios
Bagi calon PKR di Sabah dan Sarawak, ia dijangka akan diumumkan dalam beberapa hari lagi dalam suatu majlis lain yang bakal diadakan di Kota Kinabalu dan Miri. –
ShahbudinHusin 29/10/2022.

5

2

votes
Article Rating
Kongsikan artikel ini


PRU15 DAN SEJARAH HEBAT YANG BAKAL DICIPTA KELUARGA ANWAR UNTUK NEGARA

Berdasarkan senarai calon PRU15 mewakili PKR yang diumumkan pada Jumaat lalu, keluarga Anwar Ibrahim dengan sendirinya telah mencatat sejarah buat negara, malah bakal mencipta lebih banyak sejarah jika PH menang dan berjaya menubuhkan kerajaan pada 19 November depan.
Selama ini, adalah perkara biasa bila ayah dan anak dipilih sebagai calon dalam sesuatu PRU – misalnya Tun Mahathir Mohamad dan Mukhriz Mahathir, Tun Ghafar Baba dan Tamrin Ghafar, Lim Kit Siang dan Lim Guan Eng, Karpal Singh dan Gobind Deo, Taib Mahmud dan Sulaiman Taib serta Anwar dan Nurul Izzah – tetapi belum pernah tiga orang dalam satu keluarga dipilih sebagai calon.
Tetapi PRU15 ini akan menyaksikan sejarah baru tercipta bila mana tiga orang dalam sebuah keluarga iaitu Anwar, Wan Azizah Wan Ismail dan Nurul Izzah, secara serentak dipilih sebagai calon untuk bertanding dalam PRU yang sama.
Walaupun sebelum ini, ketiga-tiganya sudah sedia memegang status sebagai Ahli Parlimen, tetapi mereka tidak pernah bertanding secara serentak.
Wan Azizah dan Nurul Izzah bertanding dan menang di Pandan serta Permatang Pauh pada PRU tahun 2018, manakala Anwar menjadi Ahli Parlimen Port Dickson melalui PRK pada 2019.
Dalam PRU15 kali ini, tiga pemimpin berkenaan akan bertanding serentak dan jika ketiga-tiganya menang, secara serentak pula mereka akan mengangkat sumpah sebagai Ahli Parlimen.
Sebelum ini, ketika Wan Azizah dan Nurul Izzah menjadi Ahli Parlimen, kedua-duanya juga boleh dikira mencipta sejarah kerana pertama kali seorang ibu dan anak perempuan secara serentak berada di Dewan Rakyat.
Meskipun kali ini Wan Azizah berpindah dari Pandan ke Bandar Tun Razak dan ramai yang mempertikaikannya kerana dianggap tidak wajar lagi diletakkan sebagai calon, dikatakan memadai dengan Anwar dan Nurul Izzah saja bertanding, namun kesediaan bekas Timbalan Perdana Menteri itu terus bertanding adalah suatu pengorbanan yang cukup besar sebenarnya.
Beliau bukan diletakkan untuk bertanding di kawasan yang mudah, bahkan dalam misi untuk menyingkirkan pengkhianat parti iaitu Kamaruddin Jaafar yang pada PRU14 telah memenangi kerusi tersebut atas tiket PKR, tetapi kemudian melompat katak ke kolam Bersatu.
Oleh kerana memenangi satu kerusi adalah cukup penting, maka meletakkan Wan Azizah di Bandar Tun Razak adalah tepat, bahkan kesediaan beliau menggalas tugas berat itu seharusnya amat terpuji.
Isteri pemimpin-pemimpin lain sudah pasti tidak sedia melakukan pengorbanan dan perjuangan seperti itu kerana ramai yang lebih suka memilih kehidupan senang serta mewah tanpa melakukan apa-apa kerja yang susah.
Lantaran itu, keberadaan Wan Azizah sebagai calon, meski dalam usia 70 tahun haruslah diraikan serta dilihat dalam perspektif yang betul dalam usaha memastikan PH beroleh kejayaan.
Ini kerana sebagaimana disebut Anwar sendiri, PKR wajib merampas balik semua kerusi pengkhianat itu dan jika pimpinan utama tidak diletakkan sebagai calon, usaha mengalahkan mereka mungkin tidak menemui kejayaan.
Wan Azizah dalam hal ini nampaknya sehati sejiwa dengan Anwar yang sama-sama berpindah ke kawasan sukar iaitu Tambun bagi melonjakkan lagi harapan meraih kemenangan buat PH.
Dalam pada itu, Anwar dan Wan Azizah adalah satu-satunya pasangan suami isteri yang mencipta sejarah dalam negara ini kerana pernah menjadi Timbalan Perdana Menteri, Ketua Pembangkang serta Ahli Parlimen.
Barangkali boleh diucapkan terima kasih kepada Tun Mahathir kerana memecat Anwar pada 1998 dahulu, tanpa pemecatan itu tidak mungkin Wan Azizah terlintas untuk menceburi dunia politik secara aktif sehingga pencapaiannya yang luar biasa itu.
Pada PRU kali ini, jika ditakdirkan PH menang dan Anwar menjadi Perdana Menteri selepas 20 November nanti, banyak lagi sejarah baru bakal tercipta.
Melaluinya nanti akan tercipta sejarah di mana Anwar sebagai Perdana Menteri, manakala isteri Perdana Menteri ialah seorang bekas Timbalan Perdana Menteri dan bekas Ketua Pembangkang.
Juga akan tercipta sejarah di mana Anwar sebagai Perdana Menteri dan isteri Perdana Menteri adalah seorang Ahli Parlimen.
Semua ini tidak pernah berlaku dalam mana-mana era kepimpinan Perdana Menteri yang terdahulu.
Pada 19 November nanti, tidak mahukah kita menjadi sebahagian daripada penyumbang kepada terciptanya sejarah hebat itu?
– ShahbudinHusin 30/10/2022.

4.6

11

votes
Article Rating
Kongsikan artikel ini


MASA DEPAN ZURAIDA DIKIRA SUDAH DIKEBUMI SEBELUM KUBURNYA DIGALI

Nasib dan masa depan politik Menteri Perusahaan Perladangan dan Komoditi, Zuraida Kamaruddin setelah keluar daripada Bersatu dan sebelum itu bangga bertindak khianat kepada PKR, nampaknya terus jadi tidak menentu.
Parti Bangsa Malaysia atau PBM yang mahu dijadikan landasan perjuangan barunya dilihat tidak menjanjikan laluan cerah buat masa depannya.
Zuraida yang sebelum ini cuba diangkat menjadi Presiden PBM bukan saja berbalah dengan Larry Sng yang mendakwa dirinya juga sebagai Presiden PBM, malah dua hari lalu turut digantung keahliannya daripada parti itu bersama 12 pimpinan parti yang lain.
Larry Sng mendakwa, tindakan penggantungan itu diambilnya kerana pembabitan mereka terbabit secara berterusan menggugat kepentingan parti dan kepimpinannya.
Selepas tindakan penggantungan itu, Jabatan Pendaftar Pertubuhan atau RoS pula mengesahkan Larry Sng masih merupakan Presiden PBM yang sah.
Kata RoS, pertikaian yang berlaku dalam PBM adalah masalah dalaman parti itu dan ia tidak membabitkan mereka sebagai sebuah agensi kerajaan.
Bermakna dalam hal ini dan setakat ini, bukan saja Larry Sng diakui sebagai peneraju PBM yang sah, bahkan tindakannya menggantung keahlian Zuraida bersama 12 pemimpin lain juga adalah sah.
Dalam keadaan tersebut, memandangkan hari penamaan calon hanya tinggal beberapa hari saja lagi, persoalan paling besar kini ialah Zuraida mahu bertanding atas tiket apa bagi mempertahankan kerusi Parlimen Ampang pada PRU15 ini?
Sudahlah permohonan PBM untuk menyertai BN telah ditolak, kini dengan penggantungannya itu, Zuraida seolah-olah hilang sama sekali tempat bergantung untuk mengharungi masa depan politiknya.
Mujur juga kedudukan menterinya masih dikekalkan oleh Ismail Sabri Yaakob, meski telah keluar daripada Bersatu dan diasak berkali-kali oleh Mahiaddin Md Yasin agar segera diganti.
Jika tidak, pasti lagi malang nasib yang menimpanya.
Mahu tidak mahu, menjelang hari penamaan calon pada 5 November ini, Zuraida harus mencari jalan sehabis baik bagi menyelesaikan pertelingkahannya dengan Larry Sng berkaitan kepimpinan PBM itu.
Gagal berbuat demikian atau jika Larry Sng enggan berdamai dengannya serta akhirnya terpaksa bertanding atas tiket Bebas di Ampang dan bersendirian tanpa sebarang pakatan dengan mana-mana gabungan, harapannya untuk menang boleh dikira sudah melayang bak debu-debu berterbangan.
Masa depan politik beliau dengan itu tak ubah seperti sudah dikebumi sebelum pun kuburnya digali dan tanpa perlu menunggu tarikh pengundian pada 19 November nanti.
Adakah semua ini balasan Tuhan atas pengkhianatannya selama ini?
Dalam satu rakaman video selepas bertindak khianat kepada PKR dan seolah-olah berjaya menghalang Anwar Ibrahim daripada menjadi Perdana Menteri pada tahun 2020 dahulu, Zuraida pernah dengan bangga menyanyi sambil mengungkapkan kata-kata “bye-bye Anwar”.
Dengan nasib yang menimpanya sekarang, siapa lebih dulu bye-bye?
– ShahbudinHusin 31/10/2022.

4.6

10

votes
Article Rating
Kongsikan artikel ini


TAK MUNASABAH MAHIADDIN LEBIH DISUKAI DAN POPULAR BERBANDING ISMAIL SABRI

Berdasarkan dapatan atau tinjauan terbaru oleh Merdeka Center, sebagaimana dilaporkan media semalam, Pengerusi PN, Mahiaddin Md Yasin didapati merupakan pemimpin politik paling popular dan disukai sekali.
Beliau dilaporkan mendapat 51 peratus undian daripada keseluruhan responden yang ditinjau pendapat mereka.
Populariti Mahiaddin dengan itu digambarkan mengatasi Perdana Menteri, Ismail Sabri Yaakob yang mendapat undian 46 peratus, diikuti Anwar Ibrahim 33 peratus, Mohamad Hasan 32 peratus dan Ahmad Zahid Hamidi sekadar 13 peratus.
Selain menggambarkan kedudukan Mahiaddin sebagai paling disukai dan paling berpotensi untuk kembali sebagai Perdana Menteri selepas PRU15 akan datang, dapatan Merdeka Center juga mencadangkan Ismail Sabri harus dikekalkan sebagai calon Perdana Menteri bagi BN.
“Adalah suatu langkah strategik yang baik untuk terus mengekalkan Ismail Sabri sebagai calon Perdana Menteri memandangkan popularitinya lebih tinggi berbanding Zahid Hamidi,” tambah laporan itu lagi.
Menggambarkan Ismail Sabri lebih popular daripada Zahid Hamidi barangkali tidaklah begitu menghairankan kerana beliau memang telah disahkan sebagai “poster boy” dan calon Perdana Menteri bagi BN selepas PRU15 nanti.
Tetapi, meletakkan Mahiaddin lebih disukai berbanding Ismail Sabri mungkin membuatkan ramai yang tersengih sinis mendengarnya.
Sebagai pemimpin yang gagal ketika memegang jawatan Perdana Menteri selama 17 bulan, kemudian gagal lagi selaku Pengerusi Majlis Pemulihan Negara, tidak munasabah langsung kedudukannya boleh terangkat sebagai paling disukai dan paling popular sekali.
Ketika Mahiaddin melabel Ismail Sabri sebagai gagal dan Ismail Sabri membalas dengan mengatakan jika beliau gagal bererti Mahiaddin selaku Pengerusi Majlis Pemulihan Negara juga gagal.
Ini kerana, menurut beliau, Mahiaddin dan Majlis Pemulihan Negara adalah sebahagian daripada kerajaan yang dipimpinnya.
Bererti dalam hal ini, Mahiaddin dua kali gagal – pertama sebagai Perdana Menteri dan kedua, sebagai Pengerusi Majlis Pemulihan Negara.
Lebih daripada itu, tindakan Mahiaddin meletakkan jawatan sebagai Perdana Menteri kerana hilang sokongan juga menunjukkan beliau sendiri mengakui dirinya adalah pemimpin yang gagal.
Lalu, bagaimana pemimpin yang gagal boleh bertukar menjadi paling disukai?
Begitu juga dengan dapatan yang meletakkan Mahiaddin jauh meninggalkan Anwar dari segi populariti dan disukai, turut menunjukkan tidak ia tidak munasabah sama sekali.
Di pelbagai medium media sosial dan ke mana saja Anwar pergi dalam program bertemu rakyat, dibuktikan dengan gambar dan video bagaimana sambutan hangat yang diterimanya.
Dengan itu, bagaimana Anwar boleh digambarkan jauh lebih tidak popular berbanding Mahiaddin?
Ehhh….Merdeka Center dipunyai oleh siapa dan di belakang tabirnya pula ada siapa?
– ShahbudinHusin 31/10/2022.

4.5

6

votes
Article Rating
Kongsikan artikel ini


JANGAN PERCAYA, PAKATAN SULIT ANWAR – ZAHID HAMIDI TAK MUNGKIN BERLAKU

Ketika ini ramai yang berbicara, bahkan seolah-olah mula percaya bahawa wujud pakatan sulit antara Anwar Ibrahim dengan Ahmad Zahid Hamidi.
Yang membawa cerita berkata, pakatan itu ialah untuk kelangsungan masa depan PH dan BN dengan cara membentuk kerajaan campuran melibatkan kedua-dua gabungan selepas PRU15 akan datang.
Kononnya, jika PH tidak cukup kerusi untuk membentuk kerajaan, maka BN akan mencukupkannya.
Begitu juga sebaliknya, jika BN tidak cukup kerusi, maka PH akan tampil menjadikannya cukup.
Sebab itu, kata mereka, baik Anwar atau Zahid Hamidi, walaupun secara zahir kedua-duanya selalu melahirkan keyakinan untuk membentuk kerajaan secara sendrian melalui kemenangan, tetapi tidak ternampak mereka pernah menunjukkan kebimbangan jika berlaku kekalahan.
Pokoknya, tambah mereka, menang atau kalah, PH dan BN tetap menjadi kerajaan melalui pakatan sulit itu.
Menyedapkan lagi cerita, mereka mendakwa, Anwar dan Zahid Hamidi juga sebenarnya sudah beberapa kali bertemu bagi membincangkan perkara tersebut.
Benarkah pakatan sulit itu wujud dan kerajaan PH/BN boleh terbentuk?
Kalau kita lihat beberapa kenyataan Anwar, keyakinan beliau ialah PH mampu membentuk kerajaan secara sendirian tanpa bergabung dengan BN atau PN.
Terbaru sekali, keyakinan Anwar ialah PH mampu menang sekurang-kurangnya 100 kerusi Parlimen.
Pihak yang mungkin dirundingi untuk membentuk kerajaan selepas PRU15 hanyalah parti daripada Sabah dan Sarawak sebagai lambang bahawa kerajaan yang menang nanti adalah mewakili Malaysia secara keseluruhannya.
Lagi pun, demi kepentingan Sabah dan Sarawak itu sendiri, parti domestik di kedua-dua negeri itu biasanya akan bersama dengan siapa saja gabungan di Semenanjung yang berjaya membentuk kerajaan.
Tidak pernah terselit waima walau sekali tentang keinginan Anwar untuk mendapatkan bantuan Zahid Hamidi bagi PH membentuk kerajaan.
Tambahan lagi di dalam PH, jika pun Anwar cuba digambarkan mahu bekerjasama dengan BN, terutama kerana hubungan cikgu dan murid antara beliau dengan Zahid Hamidi, jangan lupa bahawa ada DAP dan Amanah yang pasti menentangnya berdasarkan serangan mereka sejak sekian lama bahawa UMNO adalah parti kleptokrat, penyamun dan banyak mencuri duit rakyat.
Begitu juga di pihak BN, keinginan Zahid Hamidi dan lain-lain pimpinannya ialah untuk membentuk kerajaan sendiri atas nama BN tanpa sokongan parti lain.
Dengan keyakinan GPS di Sarawak akan bersama mereka, begitu juga GRS di Sabah, sasaran BN ialah memenangi antara 85 hingga 100 kerusi Parlimen di Semenanjung bagi memungkinkan sebuah kerajaan atas nama BN dapat diwujudkan.
Sama seperti PH yang ada DAP dan Amanah sebagai penghalang, kalau pun BN ingin bekerjasama dengan PH, halangan terbesar UMNO ialah kerana ada DAP di dalam gabungan tersebut.
Mana mungkin UMNO sedia duduk sekelambu dengan PH yang ada DAP bersamanya.
Dengan itu, cerita-cerita kerjasama dan wujudnya pakatan itu sama sekali tidak logik dan tak masuk akal.
Ia tidak lebih merupakan mainan “psywar” pihak ketiga yang berharap dapat mengaut laba jika akhirnya pengundi menolak PH dan BN melalui gambaran wujudnya pakatan sulit membentuk kerajaan antara kedua-dua gabungan itu kerana yakin pengundi akan menolak kerjasama tersebut.
Terakhir sekali, yang paling berkuasa untuk menentukan sama ada kerjasama PH dengan BN itu boleh menjadi kenyataan atau sebaliknya adalah terletak di tangan pengundi pada 19 November nanti.
Mereka boleh menghalang, andainya tidak setuju dan tidak mahu wujud kerjasama PH dan BN itu dengan cara tidak membenarkan PH atau BN memiliki tidak cukup kerusi untuk membentuk kerajaan.
Pastikan, baik PH atau BN, memperolehi cukup 112 kerusi atau lagi baik jika lebih daripada itu secara sendirian agar mereka boleh membentuk kerajaan tanpa perlu bantuan atau bekerjasama dengan pihak lain.
Salah satu caranya ialah dengan pengundi mesti keluar beramai-ramai menunaikan tanggungjawab mereka, selain petugas parti masing-masing hendaklah bekerja lebih gigih mulai sekarang, kurangkan tidur dan buangkan jauh-jauh sifat malas dengan wajib memastikan peratusan keluar mengundi sebaiknya melebihi 82 peratus.
Jika itu dapat dilakukan, yakinlah, kerajaan yang terbentuk nanti pasti sebuah kerajaan yang kukuh, stabil dan tidak berdiri atas sokongan parti lain, tidak kira sama ada ianya PH atau BN.
Gabungan selain PH dan BN, rasa-rasanya, tiada harapan langsung untuk membentuk kerajaan kali ini dan dengan itu, jangan sesekali bazirkan undi anda.
– ShahbudinHusin 01/11/2022.

3

2

votes
Article Rating
Kongsikan artikel ini


MENANTI MELETUSNYA ‘PERANG BESAR’ DALAM UMNO

Malam ini akan berlangsung majlis pengumuman calon-calon BN bagi menghadapi PRU15 pada 19 November depan.
Majlis yang akan berlangsung di WTCKL, jam 8.30 malam ini adalah serentak dengan majlis pengumuman calon-calon PN yang turut diadakan di Mitec, Jalan Duta.
Meskipun dua acara bakal berlangsung serentak malam ini, tetapi gelora dan ribut nampaknya lebih dulu mengombak di pantai UMNO berikutan ramai calon yang bertaraf menteri dan timbalan menteri diberitakan akan digugurkan.
Sehingga ini, dua menteri iaitu Shahidan Kassim dan Annuar Musa, melalui hantaran di media sosial masing-masing dengan jelas membayangkan mereka telah kena “pancung” dan tidak lagi dicalonkan.
Malah, Shahidan yang juga Menteri Wilayah Persekutuan mengumumkan penutupan bilik gerakan BN di Arau dengan serta-merta dan semua bendera diturunkan sebagai tanda yang beliau gambarkan “kesedihan yang amat sangat” terhadap diri dan penyokongnya.
Annuar pula mempertikaikan cara pemilihan calon kali ini dengan peranan Top 5 UMNO seolah-olah diketepikan dan bakal calon telah dipanggil oleh pimpinan atasan untuk menandatangani dokumen dan akujanji tertentu sejak dua hari lalu.
Gambarannya ialah Menteri Komunikasi dan Multimedia itu tidak dipanggil sama sekali untuk menandatangani dokumen serta akujanji berkenaan.
Di media sosial dan berdasarkan cakap-cakap dalam UMNO sendiri, didapati sekurang-kurangnya ada lapan pemimpin lain turut disebut bakal tercicir dalam pengumuman malam ini.
Mereka ialah Noh Omar (Tanjung Karang), Dr Adham Baba (Tenggara), Halimah Saddique (Kota Tinggi) Tajuddin Abdul Rahman (Pasir Salak), Zahidi Zainul Abidin (Padang Besar), Salim Sharif (Jempol), Ismail Abdul Mutalib (Maran) dan Mastura Mohd Yazid (Kuala Kangsar.
Begitu pun, melihat kenyataan Presiden UMNO, Zahid Hamidi sebelum ini yang menyebut BN akan menampilkan 70 peratus muka baru pada PRU15 kali ini, ia dengan sendirinya bermakna lebih ramai lagi wakil rakyat sedia ada akan digugurkan.
Dan melihat kepada nama-nama yang telah dan bakal “dipancung” itu, ramai yang menjangka “perang besar” akan berlaku dalam UMNO selepas ini.
Kata mereka, kalau Shahidan boleh menutup bilik gerakan sebagai tanda protes, takkan Annuar, Noh, Tajuddin dan yang lain-lain hanya berdiam diri saja bila “kena sembelih” dengan Presiden UMNO?
Menjadi percakapan yang meluas juga kononnya rombakan besar-besaran dalam pemilihan calon kali ini ialah untuk memastikan Zahid Hamidi sebagai Presiden UMNO dan Pengerusi BN mempunyai lebih cengkaman terhadap Ahli-Ahli Parlimen yang menang nanti agar sentiasa akur dan mendengar cakapnya.
Ramai yang menafsirkan ia bukan saja agar sususan kabinet selepas ini memihak kepadanya, malah dikatakan tidak mustahil sebagai sebahagian perancangan untuk mengambil alih kerusi Perdana Menteri.
Cuma soalnya, jika banyak protes berlaku dan mereka yang digugurkan itu bertindak melakukan sabotaj, bagaimana BN mahu memenangi PRU15 akan datang dan seterusnya untuk membolehkan Zahid Hamidi berjaya dalam perancangannya itu?
Apa yang berlaku dalam UMNO bermula esok iaitu selepas calon-calon diumumkan dan mereka yang digugurkan sudah diketahui, adalah sesuatu yang menarik untuk ditunggu serta diperhatikan sehinggalah hari pengundian pada 19 November nanti.
Apakah akan berlaku “perang besar” dalam UMNO, wujudkah sabotaj besar-besaran, bagaimana jika mereka yang digugurkan itu bertanding Bebas dan mampukah Zahid Hamidi menangani krisis tersebut, seterusnya memastikan BN muncul sebagai parti yang dominan untuk membentuk sebuah kerajaan yang makmur dan stabil dalam keadaan UMNO sendiri tidak stabil disebabkan ramai yang digugurkan itu?
Atau semua ini suatu petunjuk bahawa BN bakal kalah sekali lagi?
– ShahbudinHusin 01/11/2022.

4.4

8

votes
Article Rating
Kongsikan artikel ini


SENARAI PENUH CALON BN DAN PN PRU15

Sebagaimana diumumkan dalam masjis berasingan malam tadi, berikut adalah senarai penuh calon-calon BN dan PN bagi kerusi Parlimen dalam PRU15 ini.
Senarai 1 calon BN
Senarai 2
Senarai 3
Senarai 4
Berikut pula adalah senarai calon-calon PN
Senarai 1
Senarai 2
Senarai 3
Senarai 4
Senarai 5
Senarai 6
Senarai 7
Senarai 8

3.3

3

votes
Article Rating
Kongsikan artikel ini


SUSUNAN CALON ZAHID HAMIDI, WALAU ADA CIRI KEBERANIAN, RAMAI YAKIN CUMA MAMPU MENANG KURANG 40 KERUSI PARLIMEN

Daripada satu segi, berdasarkan senarai calon-calon BN yang diumumkan semalam, ia dengan ketara menunjukkan Presiden UMNO, Ahmad Zahid Hamidi memiliki suatu keberanian yang boleh diberikan pujian.
Bukan senang untuk mengenepikan mereka yang berjawatan menteri dan timbalan menteri daripada terus dicalonkan, terutama jika mereka itu masih ghairah dengan jawatan tersebut dan berjawatan tinggi pula dalam parti.
Lima menteri – Shahidan Kassim, Annuar Musa, Noh Omar, Dr. Adham Baba dan Halimah Saddique – telah tidak dicalonkan semula beserta sejumlah timbalan menteri dan mereka yang berpengaruh yang lain sebagaimana diumumkan dalam majlis pengumuman senarai calon yang diadakan malam tadi.
Tetapi, Zahid Hamidi telah berjaya melakukannya sehingga jumlah menteri dan timbalan menteri yang digugurkannya kali ini boleh dikata yang teramai sekali tercatat dalam sejarah UMNO.
Menggugurkan muka lama untuk digantikan dengan muka baru memang suatu langkah terpuji dan proses yang baik untuk masa depan parti.
Tetapi, mengundurkan terlalu ramai menteri dan timbalan menteri dalam keadaan UMNO lemah serta cabaran parti lawan pula kuat tentu saja boleh mengundang masalah.
Bukan saja mereka yang digugurkan itu boleh melakukan sabotaj dan tidak menggerakkan jentera pilihan raya, bahkan mereka juga boleh dipikat oleh parti lawan untuk terus bertanding bagi menentang BN.
Setakat ini Shahidan Kassim dan Annuar Musa nampaknya hampir pasti akan bertanding atas tiket parti lawan bagi menentang calon BN di kawasan yang diwakilinya sebelum ini.
Perkhabaran yang diterima mengesahkan kedua-duanya masih mampu menang, biar pun bertanding atas tiket parti lain.
Kalau pun yang lain yang digugurkan itu tidak turut sama bertanding dan beralih menyokong parti lawan, kekecewaan penyokong terhadap mereka yang tidak terpilih itu akhirnya akan menyebabkan ramai ahli parti jadi lemah semangat, tidak mahu bekerja atau mungkin akan mengundi parti lain.
Semua ini pasti mengurangkan peluang BN untuk menang di kawasan tersebut.
Sementara itu, walaupun terlihat memiliki keberanian, Zahid Hamidi dilihat tidak cukup bijaksana dalam memilih dan mengatur calon-calon baru yang cuba diketengahkannya.
Muka-muka baru yang diketengahkannya dilihat tidak benar-benar berwibawa, bersih, memiliki rekod yang baik serta diterima masyarakat setempat untuk menjadi pengganti yang lebih baik kepada muka lama yang digugurkannya itu.
Sesetengahnya terlalu mentah, baru dalam politik dan tidak setanding imejnya dengan mereka yang digugurkan, walhal ada calon lain dalam bahagian berkenaan yang boleh diketengahkan.
Di sana-sini mulai kedengaran pelbagai cerita tidak baik, malah gambar-gambar calon-calon baru itu dalam keadaan tidak sewajarnya juga mula bertebaran di media sosial.
Semua ini pasti mengurangkan peluang BN untuk menang di kawasan tersebut.
Kali ini juga agak ramai calon luar kawasan atau calon payung terjun ditampilkan – misalnya Ketua Pemuda UMNO, Dr Asyraf Wajdi Dusuki dari Kelantan ke Gerik, Perak; Ketua Puteri UMNO, Zahida Zarik Khan dari Selangor ke Padang Besar, Perlis; Naib Ketua Pemuda UMNO, Shahril Hamdan dari Selangor ke Alor Gajah Melaka; Hasni Mohamad dari Pontian ke Simpang Renggam; Dr Mashitah Ibrahim dari Baling ke Kuala Kedah dan Razali Ibrahim dari Muar ke Pagoh.
Harus difahami UMNO adalah parti berdasarkan kawasan dan mereka yang aktif di kawasan itu biasanya akan dipilih sebagai calon di kawasan berkenaan.
UMNO sukar menerima calon luar dan sebab itu jarang-jarang calon UMNO diletakkan bertanding ke kawasan lain, malah ramai yang kalah kerana bertanding di luar kawasan seperti Megat Junid Megat Ayob daripada Pasir Salak tapi kalah apabila dipindahkan bertanding ke Parit.
Bekas Bendahari UMNO, Azim Zabidi juga pernah kalah apabila diarahkan bertanding di Bukit Gantang daripada kawasannya aktif berpolitik di Bukit Bintang, Wilayah Persekutuan.
Penolakan pengundi tempatan, ditambah dengan UMNO bahagian turut tidak memberi sokongan sebaiknya, ini boleh menyebabkan calon luar atau calon payung terjun berkenaan lebih mudah ditimpa kekalahan.
Di beberapa kawasan lain, perbalahan dalaman, enggan bekerja dan menutup bilik gerakan kerana kerusi di kawasan itu diberi kepada parti komponen juga merupakan masalah yang perlu ditangani oleh UMNO.
Semua itu akhirnya akan menyebabkan jumlah kerusi yang diyakini boleh dimenangi jadi berkurangan.
Berdasarkan pengumuman calon semalam yang dijangka akan menimbulkan lebih banyak masalah yang berangkai, sabotaj di sana sini, mereka yang digugurkan bertanding semula atas tiket parti lain dan ahli parti jadi hilang semangat, harapan BN untuk menang lebih banyak kerusi mungkin tak kesampaian.
Ramai yang menjangka UMNO hanya mampu menang tidak melebihi 40 kerusi Parlimen.
Seorang veteran UMNO tidak ragu-ragu mengatakan, sukar untuk BN menang waima 20 kerusi Parlimen kali ini.
Seorang Ketua UMNO Bahagian berkata, berdasarkan senarai calon semalam, PRU15 kali ini sudah boleh dijangka episod akhirnya. –
ShahbudinHusin 02/11/2022.

5

1

vote
Article Rating
Kongsikan artikel ini


JIKA SURAT AKUJANJI ITU PALSU, IA KERJA SIAPA?

Sejak petang semalam, berlegar satu surat akujanji melibatkan Presiden UMNO, Ahmad Zahid Hamidi dan calon BN bagi kerusi Parlimen Lenggong, Shamsul Anuar Nasarah.
Isi akujanji itu antara lain ialah ikrar menyokong Zahid Hamidi sebagai calon Perdana Menteri selepas PRU15 akan datang, bersetuju agar dihentikan semua siasatan terhadap pemimpin parti dan menyokong pembentukan kerajaan dengan mana-mana parti lain.
Bagaimanapun, tidak lama selepas surat itu beredar, Shamsul Anuar tampil dengan menegaskan ianya adalah palsu dan tidak benar.
Beliau yang juga Pengarah Komunikasi BN berkata, tiada sebarang akujanji sebegitu dilakukan.
“Perkara ini nyata suatu usaha jahat daripada pihak tidak bertanggungjawab dan suatu perancangan untuk memburukkan UMNO dan BN ketika musim kempen PRU15,” katanya pada satu kenyataan di Facebook media rasmi BN Comms.
Secara peribadi, saya sendiri yakin surat itu adalah palsu dan tidak benar.
Tidak mungkin Zahid Hamidi tidak secerdik itu mahu membuat surat akujanji sedemikian yang kandungannya adalah untuk kepentingannya.
Lagi pula, jika wujud akujanji sedemikian, ia sudah tentu akan ditandatangani oleh semua calon BN, termasuk mereka yang memihak kepada Ismail Sabri Yaakob dan Ismail Sabri sendiri.
Sudah pasti juga bukan satu akujanji yang bergentayangan di media sosial sekarang ini, malah berpuluh-puluh.
Tambahan lagi, isu calon Perdana Menteri bagi BN boleh dikira isu yang sudah selesai dengan Ismail Sabri telah dinamakan sebagai calon Perdana Menteri dan ia tidak seharusnya berbangkit lagi.
Cuma, jika akujanji itu palsu, ia kerja siapa?
Adakah ia kerja daripada kem pemimpin yang digugurkan sebagai calon BN koleh Zahid Hamidi baru-baru ini dengan tujuan untuk merosakkan imej Presiden UMNO itu di mata rakyat?
Adakah ia kerja blok pembangkang?
Atau adakah ia mainan kem Zahid Hamidi sendiri untuk tujuan yang mereka saja tahu maksudnya?
Bagi kem Ismail Sabri pula, tidak ternampak ada logiknya untuk mereka merekayasa akujanji palsu seperti itu kerana ia jelas tidak membawa apa-apa keuntungan.
Begitu juga dengan blok pembangkang, tidak ada isu mereka perlu berbuat demikian kerana yang ingin dikalahkan oleh mereka ialah BN secara keseluruhan, bukannya salah satu antara Zahid Hamidi atau Ismail Sabri.
Jadi, ada dua pihak saja yang tinggal – kem Zahid Hamidi sendiri atau daripada kem calon-calon UMNO yang digugurkan – dan antara keduanya, siapakah yang paling mungkin melakukan surat palsu itu?
Satu lagi, kenapa surat akujanji yang disebarkan itu hanya melibatkan Shamsul Anuar yang diketahui umum memang penyokong ketat Zahid Hamidi dan diketahui berjawatan Pengarah Komunikasi BN?
Kenapa tidak melibatkan pemimpin-pemimpin UMNO yang lain?
– ShahbudinHusin 03/11/2022.

4

1

vote
Article Rating
Kongsikan artikel ini


MISKIN RUPANYA UMNO INI, CALON PUN KUTIP DARIPADA PAS…

UMNO mempunyai ahli seramai 3.4 juta orang dan merupakan parti terbesar di negara ini.
Di dalamnya terkumpul segala macam jenis manusia – daripada cerdik pandai, usahawan, golongan kaya, ahli korporat, pendidik, agamawan, profesional dan pelbagai lagi.
Dalam mana-mana sektor di negara ini, boleh dikata pasti ada orang kuat UMNO di dalamnya.
Yang terbabit skandal dan nakal-nakal pun ada terselit sama di dalam UMNO.
Makna kata, untuk apa saja peranan yang diperlukan, tambahan lagi sebagai calon pilihan raya, UMNO pasti tiada masalah untuk mencari daripada kalangan ahlinya sendiri bagi memenuhi keperluan itu.
Malangnya, dalam PRU15 kali ini memperlihatkan UMNO sebenarnya sebuah parti yang tandus, miskin, gersang dan tidak berkeupayaan dalam memilih calonnya sendiri.
Ini kerana untuk mencari dua calon bagi kerusi Parlimen Tumpat di Kelantan dan Kuala Nerus di Terengganu, seolah-olah tiada yang layak untuk mengisinya daripada kalangan ahli UMNO sendiri.
Bagi kerusi Parlimen Tumpat, UMNO telah memilih penyandang Ahli Parlimen kawasan itu daripada Pas, Che Abdullah Mat Nawi sebagai calon BN bagi PRU15 ini.
Untuk kerusi Kuala Nerus pula, UMNO memilih Khairuddin Aman Razali, penyandangnya daripada Pas juga sebagai calon BN.
Che Abdullah boleh dikira sebagai “barang reject” berikutan namanya tidak dicalonkan lagi oleh Pas dalam PRU15 kali ini kerana gagal mendapat kelulusan Majlis Syura Ulama parti itu.
Kalau tidak diluluskan oleh Majlis Syura Ulama Pas, ini bermakna beliau seorang calon yang bermasalah dan tidak melepasi kelayakan sepatutnya sebagai calon.
Tetapi UMNO telah mengutipnya dan menilainya sebagai calon yang boleh menang untuk mewakili BN?
Tak ke pelik namanya?
Begitu juga dengan Khairuddin di Kuala Nerus, beliau sudah lama diketepikan oleh Pas sehingga akhirnya beliau sendiri keluar daripada parti itu.
Sekali lagi, UMNO juga mengutipnya untuk dijadikan calon, kononnya beliau adalah calon boleh menang bagi BN.
Jika beliau pemimpin yang ada harga, sudah tentu Pas akan menjaga dan menatang beliau dengan baik.
Kalau parti lain mengutip bekas ahli UMNO untuk dijadikan calon mereka, ia barangkali tidaklah menghairankan kerana UMNO sebuah parti yang besar dan ada nama.
Macam bekas pemain daripada Real Madrid, tentulah tidak menghairankan jika ada kelab-kelab kecil ingin mengambil mereka sebagai pemainnya, tetapi tentulah nampak pelik jika Real Madrid mengutip pemain kelab di negara kita untuk dijadikan sebagai penyerangnya.
Dalam hal ini, apakah UMNO Tumpat dan Kuala Nerus begitu ketandusan dan miskin daripada kalangan ahlinya sendiri untuk dipilih sebagai calon mewakili BN?
Tiadakah yang berkebolehan dan cerdik pandai daripada kedua-dua UMNO bahagian itu?
Lebih daripada itu, kalau tiada calon daripada UMNO Bahagian Tumpat dan Kuala Nerus, apakah tiada langsung daripada seluruh Kelantan dan Terengganu yang boleh dlketengahkan sebagai calon?
Jika UMNO boleh meletakkan calon-calon luar di beberapa kawasan lain dalam PRU15 kali ini, katalah jika tiada calon daripada bahagian Tumpat dan Kuala Nerus serta negeri Kelantan dan Terengganu yang layak untuk diketengahkan, tidak bolehkah diletakkan calon UMNO daripada negeri-negeri yang lain?
Kenapa UMNO mesti mengambil daripada Pas sebagai calon mereka?
Apakah meletakkan calon ahli UMNO sendiri ternampak begitu hina daripada mengutip “barang reject” dan “barang tak berapa laku” daripada Pas untuk dijadikan calon BN?
Apa yang berlaku di Tumpat dan Kuala Nerus ini sebenarnya tidak pernah berlaku dalam mana-mana era kepimpinan UMNO sebelum ini.
Miskin sungguh UMNO di era Zahid Hamidi ini rupanya….
ShahbudinHusin 03/11/2022.

4.8

5

votes
Article Rating
Kongsikan artikel ini


NASIHAT IKHLAS UNTUK ORANG-ORANG UMNO YANG SEDANG MARAH DAN KECEWA

Ketika ini ramai pemimpin UMNO dan UMNO bahagian sedang marah dan kecewa kepada pucuk pimpinan parti susulan pengumuman calon pada 1 November lalu.
Kemarahan dan kekecewaan mereka didorong pelbagai sebab, antara yang utama – tak dipilih sebagai calon, nama yang dicadangkan UMNO bahagian tidak diterima sebagai calon, calon yang dinamakan adalah “payung terjun” daripada luar UMNO bahagian atau negeri dan kerusi diserahkan kepada parti komponen BN yang lain.
Oleh kerana UMNO merupakan parti yang bersifat tempatan atau kawasan dan pemimpin parti peringkat bahagian adalah mereka yang biasanya dipilih sebagai calon pilihan raya, meletakkan calon luar memang merupakan perkara yang sukar diterima.
UMNO tidak sama dengan parti lain seperti PKR, Pas atau DAP misalnya di mana mereka amat terbuka dan tiada masalah menerima kehadiran orang luar sebagai calon pilihan raya.
Jika perkara itu berlaku di satu atau dua kawasan, ia mungkin boleh diselesaikan dengan mudah, misalnya dengan pemimpin yang tak terpilih itu dijanjikan lantikan Senator, dipindahkan bertanding di DUN, diberi jawatan dalam GLC atau dihulur kontrak perniagaan yang lumayan.
Namun, dalam PRU15 ini, jumlah yang digugurkan itu bukan saja ramai, bahkan melibatkan mereka yang berjawatan menteri, timbalan menteri dan mengetuai UMNO peringkat negeri.
Begitu juga dengan calon “payung terjun” dan meletakkan orang luar sebagai calon, jumlahnya juga ramai dalam PRU15 kali ini.
Selain itu, ada juga kes di mana kerusi milik UMNO diserahkan kepada parti komponen, walaupun UMNO bahagian sejak bertahun-tahun gigih menambah pengundi dengan harapan itu kekal menjadi milik mereka.
Terdapat juga UMNO bahagian yang menuntut sesuatu kerusi itu diserahkan kepada mereka meletakkan calon berdasarkan perubahan suasana politik sejak 2018 lalu.
Namun, apa yang berlaku, banyak tuntutan itu tidak dilayan oleh pucuk pimpinan parti dan mereka ketika ini sedang menahan marah serta kecewa seolah-olah suara mereka tidak didengari.
Di media sosial, luahan kemarahan dan kekecewaan itu terpapar dalam bentuk gambar, berita dan video yang kini tersebar luas dan menjadi perbualan ramai di seluruh negara.
Persoalannya, apakah yang patut dilakukan oleh orang-orang UMNO yang sedang marah dan kecewa itu?
Satu perkara yang orang-orang harus sedar ialah pucuk pimpinan parti secara jelas dan nyata telah memperdaya mereka dalam hal ini.
Ketika sokongan mereka amat dikehendaki bagi sesuatu perkara, seperti untuk menangguhkan pemilihan, meminda perlembagaan dan menggesa dipercepatkan PRU15, berdegar-degarlah pemimpin atasan mengatakan UMNO ialah sebuah parti akar umbi.
Dan disebabkan apa yang dihajati itu berjaya menjadi kenyataan, mereka kemudiannya secara terbuka memuji ahli akar umbi dan mahu kedudukan UMNO sebagai parti yang ditunjangi oleh akar umbi hendaklah sentiasa dipertahankan.
Buat seketika, kembanglah hati ahli-ahli UMNO bawahan seluruh negara seolah-olah merekalah penentu hala tuju parti.
Malangnya, apabila tiba memilih soal calon pilihanraya, suara akar umbi langsung diketepi dan dibakulsampahkan.
Kenapa tuntutan UMNO bahagian agar calon sedia ada dikekalkan tidak didengari?
Kenapa suara akar umbi yang menyenaraikan calon-calon pilihan untuk dipertimbangkan senang-senang diketepikan, sebaliknya calon yang tidak tersenarai dijadikan pilihan?
Kenapa suara akar umbi yang mahu anal tempatan sebagai calon turut tidak didengari dan calon “payung terjun” daripada negeri berjauhan yang diletakkan?
Begitu juga dengan tuntutan agar sesuatu kerusi itu dikekalkan sebagai milik UMNO atau kerusi yang lain ditukar menjadi milik UMNO berikutan situasi yang dirasakan lebih mudah untuk menang, juga tidak dipedulikan?
Suara akar umbi atau keputusan pimpinan atasan yang mendasari pemilihan calon?
Atas semua kejadian yang membuatkan pemimpin, ahli dan orang UMNO marah serta kecewa itu, dinasihatkan janganlah dibiarkan kemarahan itu berpanjangan sehingga merosakkan jiwa dan kehidupan.
Ambil masa untuk bertenang dan berfikir dengan matang, yang penting jangan dibenarkan calon luar daripada bahagian, calon bukan pilihan bahagian, calon “payung terjun” dan calon parti komponen yang tidak disukai itu menikmati kemenangan.
Sebagai pengajaran, pastikan semua mereka itu kalah dan kecundang supaya dalam PRU seterusnya nanti, kerusi-kerusi itu dapat diambil semula sebagai hak akar umbi yang selama ini berjuang siang dan malam untuk parti.
Kalau calon berkenaan menang, maka teruslah mereka bertanding lagi di situ dan melopong teruslah suara akar umbi untuk mendapat hak mereka yang sewajarnya.
Kalahkan mereka kali ini supaya pimpinan atasan akhirnya sedar suara akar umbi tetap berbisa dalam UMNO.
– ShahbudinHusin 04/11/2022.

4.3

3

votes
Article Rating
Kongsikan artikel ini


DAP TAK AKAN KUASAI PH JIKA JADI KERAJAAN – ANWAR

Dalam usaha meredakan kebimbangan pengundi Melayu, Pengerusi Pakatan Harapan (PH) Anwar Ibrahim memberi jaminan bahawa DAP tidak akan menguasai gabungan yang diterajuinya jika memenangi pilihan raya umum (PRU) akan datang.
Jelas Anwar DAP adalah sekutu yang setia dan menerima serta menghormati Perlembagaan.
“Ada orang tanya, dia tanya saya, Datuk Seri boleh jamin bila perintah (kerajaan) esok DAP tak kuasai.
“Saya jawab yang nak jadi ketua bukan (Pengerusi Pejuang) Dr Mahathir (Mohamad), tapi Anwar Ibrahim.
“Kedua, kerajan ni Melayu, Agong Melayu, menteri besar Melayu. Baik di Selangor atau Perak,” katanya dalam ucapan semasa majlis ramah mesra dengan masyarakat India di Ulu Kinta, Perak petang tadi.
Di sebalik penafian berkali-kali DAP, Umno dan PAS sering menuduh parti komponen PH itu mengawal Mahathir ketika menjadi perdana menteri di bawah pentadbiran PH.
Tuduhan itu dibangkitkan semula selepas Presiden PAS Abdul Hadi Awang mendakwa DAP menekan PH berhubung Konvensyen Antarabangsa Mengenai Penghapusan Segala Bentuk Diskriminasi Kaum (Icerd) dan Statut Rom (di mahkamah jenayah antarabangsa) dan menuduh parti itu menjadi “pro-komunis”.
Mengulas lanjut, Anwar berkata bahawa terdapat keperluan besar untuk mereformasikan politik sambil menekankan kepentingan untuk menghormati kepelbagaian kaum di Malaysia.
“Saya mahu orang India percaya pada saya, dan kasih pada saya. Bagaimana nak kasih dan sokong kalau saya tak kasih dan sokong dia.
“Kita ni manusia. Nak tolong bangsa sendiri, boleh! Tengok orang kawasan anak Melayu miskin, takkan nak ketepikan orang miskin? Negara ni kaya, tetapi pada masa yang sama kita tidak boleh meminggirkan orang India yang miskin,” katanya.
Terdahulu pada majlis itu, kira-kira 480 ahli MIC Tambun dari lapan bahagian bertindak keluar parti untuk menyatakan sokongan kepada PH.
Mereka menyerahkan borang keahlian kepada Anwar untuk menyertai PKR.
Anwar yang juga presiden PKR akan bertanding di kerusi Tambun dan berdepan penyandang kerusi itu, Ahmad Faizal Azumu dari Bersatu and calin Umno Aminuddin Md Hanafiah.
Sumber –
https://m.malaysiakini.com/news/642565

3

1

vote
Article Rating
Kongsikan artikel ini


“SAYA MASIH POSTER BOY, CALON PM” – ISMAIL SABRI

“SAYA masih lagi poster boy dan calon Perdana Menteri Barisan Nasional (BN) selepas PRU15 (Pilihan Raya Umum ke-15),” kata Ismail Sabri Yaakob.
Perdana menteri berkata pemilihan beliau sebagai calon jawatan utama pentadbiran kerajaan itu diputuskan secara jelas pada Persidangan Agung Umno 2021 serta keputusan mesyuarat Majlis Tertinggi (MT) Umno pada April lepas.
“Setakat ini tidak ada keputusan daripada MT Umno yang mengatakan sebaliknya (tukar calon Perdana Menteri) dan baru-baru ini lebih 156 daraipada 190 Bahagian Umno membuat usul mencadangkan saya sebagai calon perdana menteri.
“Perkara (keputusan sebagai calon Perdana Menteri) itu tidak ‘reversed’ dan tak ada mesyuarat (dalam parti) yang memutuskan sebaliknya (tukar calon Perdana Menteri), maka apa yang diputuskan sebelum ini kekal,” katanya.
Ismail Sabri berkata demikian pada sidang media selepas hadir di pusat penamaan calon bagi Parlimen Bera di Pusat Penamaan Calon Parlimen Bera di Dewan Konvesyen Majlis Daerah Bera hari ini.
Naib Presiden Umno itu turut menafikan wujud surat akuan bersumpah bagi memilih calon Perdana Menteri selain beliau selepas pilihan raya, yang didakwa perlu ditandatangani setiap calon daripada Umno, seperti yang tular di media sosial beberapa hari lepas.
Sebaliknya Ismail Sabri berkata surat yang ditandatangi calon yang terpilih untuk mewakili parti pada pilihan raya kali ini adalah untuk memastikan tiada yang bertindak melompat parti selaras dengan Akta Perlembagaan (Pindaan) (No.3) 2022 yang berkuat kuasa 5 Okobert lepas.
“Kalau dulu, surat itu adalah seperti surat peletakan jawatan kita sebagai Ahli Dewan Rakyat atau Adun kalau kita melompat parti lain. Itu dulu, tapi sekarang sejak ada akta anti lompat parti, kita punya SD (surat akuan bersumpah) adalah berdasarkan akta itu,” katanya.
Ditanya mengenai spekulasi wujud kerjasama atau pakatan antara Presiden Umno Ahmad Zahid Hamidi dengan ketua pembangkang Anwar Ibrahim PRU15 untuk membentuk kerajaan selepas PRU15, Ismail Sabri secara ringkas berkata:
“Saya tak pasti… kita tak dengarlah perkara itu… spekulasi (timbul) macam-macam,” katanya. – Bernama, 5 November, 2022.
Sumber –
https://www.themalaysianinsight.com/bahasa/s/409974

0

0

votes
Article Rating
Kongsikan artikel ini


TEMA KESTABILAN DAN KEMAKMURAN HANYALAH TIPU DAYA

Selari dengan keadaan politik negara yang tidak stabil sejak berlakunya Langkah Sheraton, BN dalam PRU15 kali ini menawarkan tema Kestabilan dan Kemakmuran untuk memikat hati pengundi.
Digembar-gembarkan kononnya hanya BN yang mampu memberi kestabilan dan kemakmuran kepada negara ini, seterusnya harus diberikan undi untuk dijadikan kerajaan.
Betulkah begitu?
Jika kita perhatikan, meskipun setelah kerusi Perdana Menteri jatuh ke tangan BN selepas UMNO berjaya menjatuhkan Mahiaddin Md Yasin, gabungan itu tidak pernah stabil dan makmur keadaannya.
Tidak lama selepas Ismail Sabri Yaakob memegang jawatan Perdana Menteri, gabungan itu mula kecoh dengan desakan tidak henti-henti agar Parlimen dibubarkan dengan segera.
Dua kluster yang bertelagah dalam UMNO saling menuding jari dan mempertahankan pendirian masing-masing sama ada PRU15 perlu diawalkan atau dilewatkan.
Walaupun desakan mengawalkan PRU15 akhirnya menemui kejayaan, tetapi ia bukanlah diputuskan dalam keadaan yang stabil dan makmur.
Mengawalkan PRU15 adalah kejayaan kluster mahkamah menewaskan kluster kabinet dan bukan lambang kejayaan UMNO secara keseluruhannya.
Ismail Sabri boleh dikata dalam keadaan terpaksa berhubung pembubaran Parlimen itu dan jika tiada paksaan atau tekanan daripada UMNO, beliau tentunya lebih selesa bertahan di Putrajaya sehingga habis penggal iaitu Jun tahun depan.
Kemudian, dalam penentuan calon baru-baru ini, sekali lagi BN gagal menampakkan kestabilan dan kemakmurannya.
Bukan saja ramai calon-calon berjawatan menteri dan timbalan menteri digugurkan secara mengejut dan tidak berhemah sampai keadaan jadi huru-hara dan sehingga ada yang memilih bertanding atas tiket PN dan Bebas, sebuah parti komponennya MIC juga hampir menarik diri daripada bertanding.
Yang nyata, sebagaimana pengakuan Shahidan Kassim dan Noh Omar yang digugurkan sebagai calon, suara Top 5 UMNO telah tidak diambil kira dalam pemilihan calon BN kali ini.
Nama yang dipersetujui oleh Top 5 sebagai calon, senang-senang saja dicantas oleh Presiden UMNO melalui kuasanya sendiri.
Stabil dan makmurkah BN jika Presiden UMNO tidak menghormati suara orang lain, tambahan lagi dalam Top 5 itu sendiri ada Perdana Menteri yang telah dinamakan sebagai poster boy?
Secara terlindungnya, walaupun menjaja tema kestabilan dan kemakmuran, Zahid Hamidi nampaknya mahu meletakkan Ismail Sabri dalam keadaan terus tidak stabil dan tidak makmur melalui pemilihan calon ini.
Sementara orang-orang Ismail Sabri dipotong dan dicantas, mereka yang pro kepada Presiden pula diangkat sebagai calon dan ini menjadikan kestabilan dan kemakmuran lebih sukar dijadikan kenyataan selepas keputusan pada 19 November nanti.
Sepatutnya, sesuai dengan tema kestabilan dan kemakmuran yang dijaja itu, tambahan lagi Ismail Sabri telah dipersetujui sebagai poster boy BN, kedudukan beliau lebih diperkukuhkan lagi dari segi kestabilan dan kemakmurannya, tidak saja berkaitan pemilihan calon, bahkan sebagai paparan kepada rakyat selepas keputusan PRU15 diumumkan.
Malangnya, apa yang berlaku ialah kedudukan Perdana Menteri tidak dijadikan lebih stabil dan lebih makmur berbanding Presiden UMNO yang dilihat cuba menambahkukuhkan kestabilan serta kemakmuran kedudukannya sendiri semata-mata.
Mudah cerita, tema Kestabilan dan Kemakmuran itu hanyalah sekadar tipu daya yang tidak mampu menjanjikan sebarang kestabilan dan kemakmuran kepada negara.
Bagaimana mahu mewujudkan kestabilan dan kemakmuran jika sejak awal lagi terlihat banyak ciri-ciri ketidakstabilan dan ketidakmakmuran terbentang di depan mata?
Yang penting, kita sebagai pengundi jangan sesekali terpedaya. – ShahbudinHusin 06/11/2022.

3.7

3

votes
Article Rating
Kongsikan artikel ini


PENGAKUAN TERBUKA MAHU JADI PERDANA MENTERI, KJ TEMPAH KEKALAHAN?

Rasanya Khairy Jamaluddin atau KJ adalah pemimpin UMNO yang pertama mengaku secara terbuka dirinya mahu jadi Perdana Menteri.
Sebelum ini, walaupun seseorang pemimpin UMNO itu memang diketahui sedang merancang untuk menjadi Perdana Menteri atau berkedudukan makin hampir dengan kerusi tersebut, tetapi tidak pernah ada yang secara terbuka mengaku mahu jadi Perdana Menteri.
Secara umumnya mereka masih berselindung atau malu-malu untuk mengakui mahu jadi Perdana Menteri.
Ini kerana risiko membuat pengakuan itu boleh menjadi senjata yang menikam karier sendiri akhirnya.
Pak Lah atau Tun Abdullah Badawi ketika sudah memegang jawatan Timbalan Perdana Menteri pun tidak pernah secara terbuka mengaku mahu jadi Perdana Menteri.
Beliau ketika itu tetap menjadi timbalan yang setia kepada Tun Mahathir Mohamad sehinggalah diserahkan jawatan itu kepadanya pada 2003.
Begitu juga dengan semua Perdana Menteri yang lain, sebelum sampai ke jawatan Perdana Menteri, tidak pernah mereka secara terbuka meluahkan keinginan dalam hati terhadap jawatan tertinggi itu.
Ismail Sabri Yaakob, sebelum jadi Perdana Menteri, tidak pernah kita dengar ada mengakui secara terbuka mahu jadi Perdana Menteri.
Begitu juga dengan pemimpin lain seperti Hishammuddin Hussein misalnya, walau diketahui beliau ada cita-cita ke arah itu dan sentiasa pula berusaha meningkatkan kariernya dalam UMNO, tapi tidak pernah walau sekali pun mulutnya mengeluarkan kenyataan mahu jadi Perdana Menteri.
Lain benar nampaknya dengan KJ, belum pun memegang jawatan Timbalan Perdana Menteri atau Timbalan Presiden UMNO, bahkan beliau tiada apa-apa jawatan dalam hireaki parti ketika ini dan sedang berjuang untuk memegangi kerusi Sungai Buloh pada 19 November ini, luahan keinginan menjadi Perdana Menteri itu sudah pun diluahkannya secara terbuka.
“Kalau orang Sungai Buloh menangkan saya, Sungai Buloh bukan hadnya. Saya bawa orang Sungai Buloh, satu hari nanti, kita pimpin Malaysia… Insya-Allah.
“Dengan takdir Allah, dengan sokongan daripada rakan, satu hari nanti, saya mahu memimpin UMNO.
“Satu hari nanti, saya mahu menjadi Perdana Menteri anda untuk membangunkan negara ini, tapi saya mesti menang di sini dulu,” kata calon Barisan Nasional (BN) itu semasa ceramah di Taman Saujana Utama, Sungai Buloh malam tadi.
Tidak salah lagi tujuan KJ meluahkan keinginannya itu ialah agar pengundi Sungai Buloh tidak ragu-ragu untuk memberi kemenangan kepadanya pada pengundian 19 November nanti.
Mungkin ini senjata terakhirnya untuk memenangi kerusi Sungai Buloh memandangkan peluangnya untuk menang lagi masih samar berikutan majoriti kemenangan PKR di kerusi tersebut pada PRU14 lalu adalah lebih 26,000 undi.
Meskipun kedatangannya ke Sungai Buloh setelah diketepikan daripada Rembau setakat ini disambut baik oleh pengundi, tinjauan juga mendapati peluangnya untuk memang masih lagi 50-50.
Kelebihan pencabarnya, R Ramanan daripada PKR, selain beliau amat disenangi oleh penduduk tempatan, dua DUN dalam Parlimen Sungai Buloh iaitu Kota Damansara dan Paya Jaras memang sedia dalam genggaman PKR setelah memenangi pada PRU14 lalu.
Paya Jaras diwakili oleh Khairuddin Othman, manakala Adun Kota Damansara ialah Shatiri Mansor.
Melalui dua Adun berkenaan, usaha mendekati pengundi pasti lebih mudah bagi R Ramanan dan ini suatu kelebihan buatnya berbanding KJ.
Persoalan di sini, apakah dengan pengakuan secara terbuka mahu jadi Perdana Menteri itu boleh membawa keuntungan kepada KJ untuk memenangi kerusi Sungai Buloh?
Adakah pengundi Sungai Buloh boleh terpikat dengan perkara itu?
Atau mungkinkah, musuh dan pesaingnya dalam UMNO yang turut mengidam kerusi Perdana Menteri akan mula berusaha memastikan kekalahannya di Sungai Buloh ini? –
ShahbudinHusin 09/11/2022.

4.2

5

votes
Article Rating
Kongsikan artikel ini


PENJELASAN RAFIZI TENTANG PENGISYTIHARAN ASET RM18 JUTA MILIKNYA

Saya baru isytiharkan harta. Kecoh budak-budak UMNO PAS BERSATU persoalkan macam mana aset bersih saya bernilai RM18 juta.
RM16 juta itu saham dan pelaburan saya dalam startup (atau syarikat pemula) yang saya tubuhkan iaitu INVOKE Solutions Sdn Bhd.
Saya memang tunggu mereka buat bising kerana rakyat akan menyampah. Mereka bising pasal saya isytihar harta tetapi mereka tidak pula bising pimpinan mereka yang tidak ada perniagaan, tidak ada kelulusan, tidak pernah memimpin organisasi korporat tetapi hidup macam raja.
Memang itu tujuan saya:
PERTAMA
Untuk tunjuk hipokrasi mereka.
KEDUA
Untuk saya boleh galakkan anak-anak muda mula membina perniagaan yang bernilai tambah.
Hati saya juga didorong untuk menjaga kebajikan 150 kakitangan saya di INVOKE. Mereka anak muda yang berkelulusan tinggi – 30% mendapat straight As semasa SPM dan banyak ijazah kelas pertama dari universiti terkenal di seluruh dunia termasuk Cambridge, Oxford, Cornell, UCL dan banyak lagi. Umur mereka antara 22 hingga 27 tahun. 70% Melayu dan 30% bukan Melayu.
Mereka ada kepakaran dalam bidang teknologi terutamanya beberapa bidang yang menjadi tulang belakang ekonomi digital iaitu sains data, kejuruteraan perisian, pemasaran digital, dan seni kreatif digital.
Semua simpanan saya dari Tabung Haji dan ASB yang saya kumpul semasa muda saya laburkan sebagai saham permulaan dalam INVOKE sebanyak RM2.5 juta secara beransur-ansur sejak 2016.
Mana saya kumpul RM2.5 juta tunai masa muda?
Saya seorang profesional lulusan kejuruteraan elektronik dan akauntan bertauliah lulusan Institute Akauntan Bertauliah England & Wales (ICEAW), iaitu institut akauntan bertauliah paling tua di dunia. Saya memulakan kerjaya di London, gaji dalam pound. Masa itu, satu pound adalah RM6.
Bila saya balik sertai PETRONAS, gaji permulaan RM3,750. Selepas enam bulan dan disahkan sebagai pengurus termuda dalam PETRONAS, gaji saya naik RM11,000 sebulan pada umur 26 tahun. Umur 27 tahun saya naik pangkat lagi menjadi ketua bahagian perancangan petrokimia PETRONAS, dan gaji saya naik RM25,000 sebulan.
Ketika itu, PETRONAS memendekkan tempoh persaraan dari umur 60 tahun kepada 55 tahun, jadi saya mendapat pampasan RM400,000 pada umur 27 tahun untuk 5 tahun perkhidmatan yang dipendekkan.
Prestasi saya baik di PETRONAS. Setiap tahun selama 7 tahun saya berkhidmat di PETRONAS, bonus saya adalah di antara 10 hingga 12 bulan setahun. Jadi pendapatan kasar saya setahun di akhir umur 20an adalah sekitar RM500,000 setahun.
Wang simpanan itulah yang saya laburkan membuka syarikat INVOKE.
Ramai yang tidak faham tentang syarikat berasaskan teknologi atau yang dipanggil tech startup.
Nilaian sebuah tech startup di awal penubuhan bukanlah bergantung kepada untung rugi tetapi:
PERTAMA
Nilai teknologi yang dibangunkan dan prestasi berkembang di pasaran lain (atau scalability). Oleh kerana teknologi itu tidak menggunakan banyak tenaga kerja, kalau ia berjaya dikembang masuk pasaran luar negara, platform yang dibangunkan itu berpotensi besar di masa hadapan.
KEDUA
Kadar pertumbuhan perolehan (atau revenue) setiap tahun. Lebih cepat perolehan berkembang, lebih bernilai.
KETIGA
Kemampuan syarikat mempunyai tunai yang mencukupi dengan mengimbangi perolehan dan perbelanjaan, selalunya dipanggil cash sustainability.
Ini kedudukan kewangan terkini INVOKE:
Purata pertumbuhan perolehan 2019 ke 2022: 90% setiap tahun
Keuntungan syarikat:
Untung di peringkat syarikat setiap tahun iaitu RM507,000 untuk 2020, RM653,000 untuk 2021 dan dijangka RM1.5 juta untuk 2022.
Keuntungan kumpulan:
2 anak syarikat yang membangunkan platform teknologi masih belum untung, tetapi kerugian kumpulan semakin mengecil setiap tahun
Kedudukan tunai:
Dijangka mencukupi sehingga 2 tahun lagi tanpa perlu menerbitkan saham.
Ada beberapa cara nilaian syarikat dibuat.
Cara paling mudah ialah berdasarkan nilai aset bersih. Tetapi ini cara kuno kerana tidak mengambil kira potensi masa depan.
Untuk mengambil kira potensi masa depan, pekali (atau multiplier) digunakan untuk menilai syarikat berasaskan potensi berkembang perolehan dan keuntungan.
Untuk tech startup seperti INVOKE dengan prestasi pertumbuhan yang dicapai kini, selalunya pekali adalah di antara 7 hingga 10 kali dari perolehan tahun. Ini kaedah piawai yang digunakan di seluruh dunia oleh syarikat venture capitalist yang melabur.
Perolehan INVOKE untuk 2021 adalah RM6.3 juta dan untuk 2022 dijangka melebihi RM11 juta. Jadi julat nilaian INVOKE ialah antara RM60 juta ke RM120 juta.
Ini bukan saya pandai-pandai cakap. Ini adalah nilaian rasmi oleh Cradle, sebuah agensi kerajaan yang memantau pertumbuhan startup. Tengok nilaian rasmi ini di laman www.mystartup.gov.my
Nilaian ini dibuat oleh sebuah firma penilai bebas dari Singapura bernama VentureCap Insights.
Saya masih memegang lebih 70% dari saham INVOKE. Tapi untuk isytihar harta, saya gunakan kaedah nilaian paling rendah iaitu nilai aset bersih iaitu sebanyak RM17 juta.
Dari RM17 juta itu, RM11 juta adalah pelaburan yang membeli saham-saham INVOKE dari 2019 hingga 2022.
Kenapa pelabur tempatan dan antarabangsa beli saham INVOKE?
Kerana potensi untuk INVOKE disenaraikan di pasaran saham di masa hadapan yang membolehkan mereka mendapat pulangan besar bila saham-saham INVOKE mula dijual beli orang ramai.
Kenapa saya cerita semua ini?
Kerana saya nak yakinkan anak muda Malaysia bahawa ini jalan masa depan kita. Anak muda Malaysia sangat berbakat, pandai dan berkebolehan. Anak-anak muda di INVOKE telah membawa syarikat hingga ke nilaian berpuluh juta dalam masa 2 tahun.
Bila INVOKE disenaraikan, mereka semua ada saham, dan mereka boleh hidup selesa di masa muda.
Syaratnya kena pandai, kena kreatif, kena usaha, kena berani dan kena jujur.
Masa depan kita ialah ekonomi digital supaya mudah dikembangkan ke rantau Asia Tenggara, dan seluruh dunia.
Visi saya ingin menaikkan ekonomi digital supaya lebih ramai usahawan tech Malaysia yang menghasilkan produk-produk digital terbaik di dunia.
Anda ingat UMNO PAS BERSATU faham semua ini?
Mereka hanya tahu jalan sakau wang untuk kaya.
Sebab itu sampai sekarang belum isytihar harta.
RAFIZI RAMLI
Timbalan Presiden PKR
8 November 2022.

3

2

votes
Article Rating
Kongsikan artikel ini


TANDA ZAHID HAMIDI TAK DIPERCAYAI

Ketika ini, naratif satu undi untuk BN bererti satu undi untuk Zahid Hamidi menjadi Perdana Menteri sedang menjadi bualan dan ternampak begitu sukar untuk diketepikan.
Kalangan dalam UMNO sendiri tidak kurang turut percaya mengenainya.
KJ, calon BN di Sungai Buloh terpaksa menepis isu yang sama apabila kemenangannnya juga dikaitkan dengan hal yang sama.
Tepis KJ, kemenangannya nanti tiada kaitan dengan kemungkinan Zahid Hamidi untuk menjadi Perdana Menteri kerana calon Perdana Menteri untuk BN tetap Ismail Sabri.
Dalam tempoh dua hari ini, Ismail Sabri sendiri sampai dua kali bersuara mempertahankan bahawa dirinya masih calon Perdana Menteri.
Sepatutnya, setelah namanya dipersetujui sebagai poster boy calon Perdana Menteri oleh MT UMNO, itulah yang mesti diakuri dan nama lain mesti ditolak ke tepi.
Tetapi, kenapa nama Zahid Hamidi masih diperkatakan lagi?
Sebabnya tidak lain kerana orang sebenarnya tidak percaya dengan cakap atau janji Zahid Hamidi.
Dia boleh berjanji atau mengeluarkan kenyataan walau seribu kali bahawa Ismail Sabri tetap calon Perdana Menteri, namun seribu kali juga kata-katanya tidak dipercayai.
Dia berjanji Top 5 UMNO yang akan berkuasa menentukan pemilihan calon, akhirnya suaranya seorang saja yang terpakai.
Shahidan Kassim dan Noh Omar yang dipersetujui dikekalkan sebagai calon oleh Top 5, tapi dicantas juga oleh Zahid Hamidi.
Dulu juga beliau pernah hantar surat kepada Agong untuk sokong Anwar Ibrahim jadi Perdana Menteri, tapi sampai ke sudah tidak ditunaikannya.
Di waktu yang sama, tak pula dia pernah nafikan surat kepada Agong itu surat asli daripadanya.
Itulah watak Zahid Hamidi.
Jadi, walaupun telah dipersetujui Ismail Sabri sebagai calon Perdana Menteri, kalau ada peluang, kepercayaan ramai ialah memang tak mustahil Zahid Hamidi akan memungkirinya.
Shahidan juga sebut semalam, dia bimbang kali ini Ismail Sabri kena kencing di tengah-tengah jalan.
Bagaimana untuk mengatasi hal itu selepas 19 November nanti jika ditakdirkan BN mampu memperolehi majoriti?
Apakah ini bermakna Zahid Hamidi perlu dipastikan kalah di Bagan Datuk supaya janji kepada Ismail Sabri benar-benar dapat ditepati? – ShahbudinHusin 07/11/2022.

5

2

votes
Article Rating
Kongsikan artikel ini


AHLI MT UMNO TEGUR KJ, SEKARANG BUKAN MASANYA BERCAKAP NAK JADI PERDANA MENTERI

KHAIRY Jamaluddin sepatutnya fokus untuk menang kerusi Parlimen Sungai Buloh terlebih dulu sebelum bercakap tentang cita-cita menjadi perdana menteri, kata Johari Abdul Ghani.
Ahli Majlis Tertinggi Umno itu berkata fokus perlu diberikan terlebih dulu kepada memenangi sebanyak mungkin kerusi daripada 222 kerusi yang ada pada Pilihan Raya Umum ke-15 (PRU15).
Johari berkata menang pilihan raya bukan tugas seorang individu dan Barisan Nasional (BN) perlu bergerak sebagai satu pasukan dalam mencapai matlamatnya untuk menawan sebanyak kerusi yang boleh.
Beliau berkata BN perlu menubuhkan kerajaan bersama wakil rakyat yang ada kemampuan dan kredibiliti, dapat bekerjasama dan membangunkan semula ekonomi negara.
“Kalau ramai orang menyokong dia (Khairy menjadi perdana menteri), kenapa tidak?. Tak ada masalah.
“Tapi soalnya sekarang kita bukan bercakap soal perdana menteri, tapi kita bercakap tentang nak dapatkan 222 ahli Parlimen yang mempunyai kelayakan, kecekapan dan pengalaman untuk membangunkan semula ekonomi negara kita yang terjejas,” katanya dipetik daripada
Berita Harian

ketika kempen untuk kerusi Parlimen Titiwangsa hari ini.
Semalam, Presiden Umno Ahmad Zahid Hamidi berkata cita-cita Khairy yang juga menteri kesihatan untuk menjadi perdana menteri pada masa depan akan bergantung kepada PRU ini.
Selasa lalu, Khairy dalam satu ceramah di Sungai Buloh, menyatakan hasrat memimpin Umno dan menjadi Perdana Menteri satu hari nanti, dan yakin impian itu mampu dicapai sekiranya beliau berjaya menawan kerusi Parlimen Sungai Buloh untuk BN.
Khairy sebelum ini memegang kerusi Rembau selama tiga penggal tetapi pada PRU15 beliau memberi laluan kepada Timbalan Presiden Umno Mohamad Hasan untuk bertanding di kerusi berkenaan.
Khairy berdepan cabaran daripada calon Pakatan Harapan R. Ramanan, Ghazali Hamin (Perikatan Nasional), Akmal Yusoff (Pejuang), Ahmad Zukri Faisal (Parti Rakyat Malaysia) dan dua calon bebas.
Penyandang Parlimen Sungai Buloh, R. Sivarasa yang memegang kerusi itu selama tiga penggal untuk PH, digugurkan daripada bertanding kali ini kerana masalah kesihatan. – 10 November, 2022.
Sumber –
https://www.themalaysianinsight.com/bahasa/s/410879

0

0

votes
Article Rating
Kongsikan artikel ini


SELAIN PILIHAN PALING STABIL, PH MALAH HARUS DIBERI MAJORITI LEBIH KUKUH

Walaupun PN dan BN saling bermusuhan dalam menghadapi PRU15 ini, hakikatnya mereka adalah bersama dalam kerajaan.
Ketika Mahiaddin Md Yasin daripada PN menjadi Perdana Menteri, BN memberi sokongan kepada kerajaan pimpinannya.
Kemudian, apabila Ismail Sabri Yaakob daripada BN menjadi Perdana Menteri sehinggalah sekarang, PN juga menyokong kerajaannya.
Hakikatnya, mereka adalah bersama tapi bergaduh dan mereka bergaduh tapi bersama.
Untuk itu, dalam PRU15 ini haruskah BN dan PN diberi undi lagi?
Secara logiknya, memberi undi kepada BN atau PN hanya mengulangi pengalaman ditadbir oleh kerajaan PN dan BN selama 31 bulan sebelum ini yang penuh ketidakstabilan, ketidaktentuan dan ketidakmakmuran.
Jika salah satu antara BN dan PN tidak cukup kerusi untuk membentuk kerajaan, kebarangkalian mereka bersama lagi untuk membentul kerajaan campuran juga adalah tinggi.
Maknanya selepas PRU15 nanti, kerajaan yang wujud tiada beza dengan kerajaan yang ada sekarang iaitu cantuman BN dan PN.
Menteri-menteri yang ada sekarang akan terus jadi menteri lagi.
Hadi Awang akan kekal jadi duta makan gaji buta, malah jika PN lebih banyak kerusi daripada BN, Mahiaddin tentunya akan jadi Perdana Menteri sekali lagi.
Sanggupkah kita dikenakan darurat, PKP tanpa henti-henti dan asyik-asyik Mahiaddin muncul dengan perutusan khas di TV saja?
Lebih buruk lagi jika BN mendapat lebih banyak kerusi daripada PN, walaupun Ismail Sabri telah ditetapkan sebagai posteri boy dan calon Perdana Menteri, tidak mustahil ketika itu Zahid Hamidi selaku Presiden UMNO dan Pengerusi BN pula yang mahukan jawatan Perdana Menteri itu.
Elok-elok kita dapat Perdana Menteri yang sibuk rasmi program itu program ini, tapi nanti Perdana Menteri saban hari keluar TV kerana hadir perbicaraan di mahkamah belaka.
Aduhhh…sanggupkah kita?
Kalau Ismail Sabri kekal juga sebagai Perdana Menteri, barisan kabinet pasti akan ditentukan oleh Zahid Hamidi selaku Presiden UMNO dan Pengerusi BN dan ini tidak menjanjikan kestabilan.
Mahu tidak mahu, hanya PH sebagai pilihan yang stabil.
Di samping kedudukan PH ketika ini sedang mendahului di depan berbanding BN dan PN, memberi kemenangan kepada gabungan itu dengan jumlah kerusi kemenangan yang lebih stabil adalah dikira amat mustahak sekali.
Ini kerana, dengan jumlah kerusi yang stabil itu, ia dengan sendirinya dapat menjanjikan kestabilan dan kemakmuran yang sebenar kepada rakyat dan negara.
Kalau ada yang mempertikaikan sejarah 22 bulan PH jadi kerajaan, kita juga jangan lupa sejarah lebih buruk PN dan BN jadi kerajaan selama 31 bulan selepas kejatuhan PH itu.
Apakah kerajaan PN dan BN tidak lebih buruk berbanding PH?
Dan jangan kita lupa, kerajaan PH selama 22 bulan itu, di sebalik dijaja dengan pelbagai imej buruk, ia adalah pimpinan Tun Mahathir Mohamad yang dalam hatinya penuh dengki dan khianat kepada Anwar dan juga PH.
Sebab itulah banyak caca marba dan ketidaktentuan, malah ia sebenarnya memang disengajakan.
Dan sekarang Tun Mahathir yang bertoksid itu sudah tiada lagi dalam PH.
Kalau sejak awal Anwar mengetuai kerajaan PH, bukan saja ketidaktentuan tidak berlaku, malah tempoh 22 bulan juga mungkin tidak wujud sama sekali.
PH yang sekarang diketuai Anwar sedang berada di hadapan dan inilah satu-satunya pilihan paling munasabah bagi rakyat pada pengundian 19 November nanti jika rakyat inginkan sebuah kerajaan yang lebih stabil dan mampu menjanjikan masa depan yang lebih baik.
– ShahbudinHusin 10/11/2022.

3.9

7

votes
Article Rating
Kongsikan artikel ini